text:
Eduardo Kelly
"Mi tin Dios pa wardadó, pues mi'n tin falta di nada." Cu inmenso dolor na nos curason pero conforme cu Dios su boluntad, nos ta...
Mary Williams
“The Lord is my shepherd; I shall not want. He maketh me to lie down in green pastures: he leadeth me beside the still...
Sr. Humphrey Edmund Mohamed
A fayece cristianamente Sr. Humphrey Edmund Mohamed *26 di april 1953 - †16 di november 2022 Na nomber di su: Yiu stima: Humphrey (Saul) Mohamed Pareha: Lidia (Lia) Maldonado Manera yiunan: Marisol...
Luis S. F. Anjie
Se√Īor ta mi wardador,mi‚ÄĚn tin falta di nada; den cunucu di yerba berde E ta pone mi soseg√°. E ta hibami na awa...
Josefina Werleman
Laga tur loke ta spera mi ta bunita. Laga tur locual cu mi encontra na caminda ta bunita. Laga tur locual cu mi laga...
Henk Honoré Marie Zwartelé
Wij willen je rust gunnen Al is vol droefheid ons hart Je lijden zien niet kunnen helpen Dat was onze smart. Op 21 november hebben wij na een...
Leopoldo Ecto Fernando Boekhoudt
Se√Īor ta mi wardador, mi'n tin falta di nada; Den kunuku di yerba b√®rd√® E ta pone mi Sos√®ga. Konforme cu Boluntat di Dios...
Leonilde Eckmeyer-Gonzalez
Fortaleza mia, a ti cantare Porque eres, oh Dios, mi refugio, El Dios de mi Misericordia Ver Salmo 59:17 Nos ta anuncia partida di: Leonilde Eckmeyer-Gonzalez Mihor conoci como ‚ÄėRuman...
Julian O. Kelly
‚ÄúSe√Īor ta mi wardador, mi‚Äôn tin falta di nada. Den cunucu di yerba berde e ta ponemi sosega. E ta hibami na awa trankil, pa mi bolbe...
Huberto Antonio Croes
Se√Īor ta mi wardador,mi n‚Äôtin falta di nada. Den cunucu di yerba berde, E ta ponemi sosega E ta hibami na awa tranquil, pa mi bolbe...


c: text/html

text:
SIMAR (Sindicato di Maestro di Aruba), antes VLA (Vakbond van Leerkrachten Aruba), a keda funda dia 1 di juli 1969 como e unico sindicato di maestro di scol. Prome cu esey na Aruba tawata tin 5 diferente sindicato: St. Thomasbond pa maestro di scol catolico, Protestant-Christelijke Onderwijzersvereniging Aruba (PCOVA) pa maestro di scol protestant, Arubaanse Onderwijsbond (AOB) pa maestro di scol di gobierno, Vereniging van Leerkrachten bij het Nijverheidsonderwijs in de Nederlandse Antillen te Aruba pa maestro di scol di ofishi y Vereniging van Leraren bij het Middelbaar Onderwijs in de Nederlandse Antillen (VELEMONA) pa maestro di Colegio Arubano.
Pues, prome cu 1969 e base di organisacion sindical den enseñansa tawata religion y tipo di scol. Ademas por ripara cu tanto e sindicato di maestro di scol di ofishi, como VELEMONA tawata seccionnan di sindicatonan Antiano. Prome cu a funda SIMAR, ya caba desde 1959 e sindicatonan cu tawata existi e tempo ey a crea un plataforma di cooperacion yama: Samenwerkende Onderwijsbonden (SOB). Sinembargo, e cooperacion den SOB no tawata masha estrecho, entre otro pasobra cada sindicato tawata tin derecho di veto. Cualkier sindicato den SOB por a para discusion di cualkier topico.
Kico a pone cu e sindicatonan a cuminsa uni mas cu otro, te cu a crea e sindicato nobo VLA? Di un banda mester menciona e discusionnan di e tempo ey tocante revision di salario, cu a bin resulta den Bezoldigings¬regeling Onderwijzend Personeel Aruba 1968. Den e discusionnan aki entre e sindicatonan y gobierno, e sindicatonan mas y mas a cuminsa sinti e necesidad di forma un solo frente pa confronta gobierno. E plataforma SOB a resulta demasiado debil y di eynan a surgi e deseo pa un cooperacion mas estrecho, cu a bin resulta den lantamento di VLA como unico sindicato di maestro. Di otro banda mester corda cu fin di añanan ’60 tawata un epoca di hopi cambio social, tanto na Europa y Merca, como na Antia y Aruba. Asina por corda e revolucion di e studiante- y obreronan na Paris na 1968. Tambe por corda e manifestacionnan na Chicago na congreso di partido Democrat, tambe na 1968. Mescos por corda 30 di Mei 1969 na Corsou. Na Aruba, finalmente, por corda tur e iniciativanan progresista, manera e revista Feneta y e fundacion Osticeba.
Den e ambiente aki di cambio social y emancipacion no ta nada straño cu e 5 sindicatonan a uni forsa pa forma e sindicato nobo: VLA. Asina mes e sindicato nobo a lanta bou di curatela di esunnan bieu, den sentido cu e presidentenan di e 5 sindicatonan bieu a keda automaticamente como consehero di e sindicato nobo. Ta despues di e welga di 11 di April 1970 e sindicato nobo a cuminsa haya su mes cara, su mes identidad.
Posicion huridico E welga di 1970, cu tawata tin como consigna ‘Adaptacion di salario’, tawata un di e prome accionnan di e sindicato nobo pa drecha posicion huridico di su miembronan y maestronan di scol en general. Defensa di posicion huridico di maestro di scol semper tawata y a keda e meta principal di VLA/SIMAR y esey ta keda refleha tambe den su statutonan cu den articulo 3 ta bisa:
Grupo di hende muhe di VLA/SIMAR
De Bond streeft naar een vorm van onderwijs en opvoeding, die overeenkomt met de Verklaring uit artikel 2 en onafhankelijk van welke politieke partij dan ook stelt hij zich ten doel:
- de behartiging van de materiële en ideële belangen van de leden en de nagelaten betrekkingen
- de behartiging van de belangen van het onderwijs en de opvoeding in het algemeen
- de culturele en sociale verheffing van het Arubaanse volk
Base di e welga di 1970 tawata adaptacion di salario, specialmente salario di e maestranan di enseñansa preparatorio (KO). Sinembargo, den careda di su 25 aña di existencia VLA/SIMAR a dedica atencion na varios otro aspecto di posicion huridico tambe.
Masalmente miembronan di VLA/SIMAR a marcha na ana 1975
Den di dos mita di arianan ’70 inflacion tawata un problema grandi: di april 1975 pa october 1982 e indice di inflacion a subi di 100 pa 187.2. Esey a haci cu e sindicato a pone hopi atencion na adaptacion di salario na costo di bida, miho conoci como ‘indexering’. Den e temponan ey, gobierno a introduci diferente variante di indexering, entre otro e famoso Plan 5C, y cada bes atrobe e sindicato mester a bringa pa salvaguardia poder di compra di maestronan di scol. Sinembargo, desde aña 1983 maestronan di scol no a haya indexering mas, mientras cu indice di inflacion mientras tanto a subi cu mas of menos 50 punto. P’esey mes indexering a bolbe bira un di e puntonan mas importante di discusion entre e sindicato y gobierno.
Tempo cu a funda VLA, posicion huridico di maestranan di scol y di empleadonan publico femenino en general tawata laga masha hopi di desea. Sinembargo, ya na aña 1973 55% di e maestronan tawata hende muhe, un porcentahe cu 20 aña despues a subi te 63%. Entre otro riba iniciativa di Grupo di Hende Muhe di VLA/SIMAR, e sindicato a cuminsa dedica atencion special na posicion huridico di hende muhe y asina a logra cu na aria 1973 a introduci ‘zwangerschapsverlof’, cu na aña 1983 hende muhe casa por a drenta servicio permanente y cu na aña 1990 a introduci un solo salario pa homber, muhe, casa y soltero.
Den su defensa di posicion huridico di maestro di scol VLA/SIMAR a uza varios strategia y tactica, entre otro welga. Sinembargo, contrario na locual gobierno y otro doñonan di trabou ta pretende, sindicatonan aki na Aruba, y den nan tambe VLA/SIMAR, masha poco ta uza e ultimo añanan aki. Den su prome 25 aña di existencia VLA/SIMAR a welga solamente 4 biaha:
- na aña 1970 pa adaptacion di salario,
- na aña 1975 pa participacion,
- na aña 1981 den apoyo di e welga di maestronan di MTS y
- na aña 1985 contra e medidanan di austeridad di gobierno.
VLA/SIMAR generalmente a basa su defensa di posicion huridico di maestro di scol riba informacion y conscientisacion di su miembronan, deliberacionnan cu gobierno y directivanan di scol y casonan dilanti hues. Den careda di tempo e sindicato a desaroya un experticio grandi riba e tereno aki y nos ta wak cu varios di e personanan envolvi den esaki despues a sigui studia y a bira hurista, abogado y hues. Aunke welga y casonan dilanti hues ta capta mas atencion, e trabou di tur dia ta mas basa riba conseho y informacion, entre otro via e publicacionnan Vorm/Skol i Komunidat, Tussenvorm/Mensahero, SIMAR-agenda y tambe e buki di N. van Lis-Donata y L. de Vries: ‘Rechtspositie Onderwijs¬personeel Aruba’ (April 1992).
Calidad di enseñansa
Segun articulo 3 di su statutonan, VLA/SIMAR mester sali na defensa di enseñansa y educacion. Pues, aki ta sali na cla cu VLA/SIMAR no ta solamente un organisacion sindical cu ta preocupa cu posicion huridico di maestro di scol, pero e ta tambe un gremio cu ta sali na vanguardia di calidad di enseñansa.
Ya caba na aña 1975 VLA a organisa e prome congreso di enseñansa aki na Aruba cu e tema: ‘Keda sinta…..un mester?’ Algun di e oradonan di afo na e congreso aki tawata: K. Doombos, autor di e buki: ‘Opstaan tegen het zittenblijven’ y D. Mackay, lider di e English Project na Isla’Riba. Mas despues, na aña 1984, na ocasion di su di dies lustro, SIMAR, hunto cu APA, a organisa e congreso: ‘E kalidat di enseñansa: E reto di e añanan ’80′. Algun di e oradonan di afo na e congreso aki tawata: E. Miller di University of the West Indies na Jamaica, E. Rojas Campos di Universidad Nacional di Costa Rica y F. Martins di Instituto Lingwistiko Antiano di Corsou.
Masalmente miembronan di VLA/SIMAR a marcha na ana 1975
Na ocasion di su di cinco lustro, SIMAR, hunto cu IPA y Departamento di Enseñansa, a organisa e congreso:. ‘Ervaringen en nieuwe denkbeelden in taalonderwijs en taalplanning’. Algun di e oradonan di afo na e congreso aki tawata: R. Severing di Katholieke Universiteit Brabant di Hulanda, Jorge Diaz Pozo di Universidad Pedagogico ‘El Libertador’ di Venezuela y R. Ruiz di University of Arizona di Merca. Na luna di october SIMAR, IPA y Departamento di Enseñansa a tene un di dos congreso di idioma cu e tema: ‘Taal: taalsituatie, taalbeleid en taalonderwijs op Aruba’.
Fuera di e congresonan grandi aki, VLA/SIMAR regularmente tawata organisa encuentronan mas chikito tambe den forma di workshop, seminario y simposio tocante entre otro: educacion preparatorio (1981), educacion fisico (1982) y idiomanan stranhero (1983). Ademas di cu e mes tawata organisa congreso y workshop, VLA/SIMAR a participa tambe na varios encuentro organisa pa otro instancia, tanto na Aruba y Antia, como den exterior. Asina por menciona: e onderwijssymposium di APA na 1986 aki na Aruba, e conferencia tocante e rapport di Unesco na 1977 na Corsou, e seminario ‘Idioma, Enseñansa i Desaroyo Nashonal’ di KOMAPA, UNA y UvA na 1988 na Corsou, e congreso di e sindicato di maestro COLPROSUMAK na 1976 na Honduras, e congreso di e organisacion di maestro di Caribe CUT na 1977 na St. Kitts y e congreso di e organisacion regional di maestro FLATEC na 1987 na Costa Rica. VLA/SIMAR semper a considera participacion na e tipo di encuentronan aki no solamente parti di su solidaridad gremial, pero tambe parti di su formacion di cuadra, specialmente pa e miembronan di su Onderwijscommissie.
Miembronan di redaccion di Skol i Komunidat (1986)
Den e 25 añanan di existencia di VLA/SIMAR a sali hopi rapport cu ta trata un of mas aspecto di nos enseñansa; di parti di gobierno, di parti di e propio sindicato y di parti di diferente otro instancia y persona. Pa loke ta toca gobierno, den todo caso mester menciona e rapport di Unesco di 1976: ‘Netherlands Antilles. Education: Issues and Priorities for Development’, e rapport di Beleidsnota¬commissie (BNC) di 1981: ‘Enseñansa pa un i tur/Education for one and all’ y e tres rapportnan di 1988: ‘Het pedagogisch instituut. Een nieuw instituut voor de scholing van de onderwijsgevenden op Aruba’ – ‘Pa un enseñansa bilingual na Aruba. Nota di maneho pa introduccion di Papiamento den enseñansa na Aruba’ – ‘Renobacion di enseñansa: Prioridad pa futuro. Nota van de Stuurgroep Herstructurering Onderwijs’.
VLA/SIMAR, cu yudansa di su Onderwijs¬commissie, semper a aporta den comenta y discuti e rapportnan di gobierno y mes cos ta conta tambe pa e peticionnan pa comentario a base di articulo 3 di lei di enseñansa preparatorio, articulo 5 di ley di enseñansa basico y articulo 4 di ley di enseñansa avansa. Sinembargo, VLA/SIMAR no solamente tawata reacciona riba locual otronan ta skirbi, pero e mes tambe a saca varios rapport. Akinan nos por menciona por ehempel e nota: ‘Onderwijs en onafhankelijkheid’ di 1980 y e nota: ‘De toekomst van het onderwijs op Aruba’ di 1985.
Sinembargo, e medio principal cu VLA/SIMAR a uza pa publica su ideanan tocante enseñansa tawata su revista: Vorm/Skol i Komunidat. Den e revista aki a sali articulonan general, manera: ‘Onderwijs kan sociale ongelijkheid niet opheffen’ (Maart 1977), ‘Vrijheid van onderwijs’ (Juni 1985) y ‘Inovashon di enseñansa: kiko y con?’ (Februari 1989). Articulonan tocante cierto tipo di scol, manera: ‘ETAO op Aruba’ (Maart 1977) y ‘De APA blijft in het nieuws’ (October 1980). Articulonan tocante cierto materia, manera: ‘Geschiedenisonderwijs in de Nederlandse Antillen laat veel te wensen over’ (November 1977) y ‘Maatschappijleer, een probleemvak’ (December 1985) y naturalmente tambe articulonan tocante Papiamento, manera: ‘Papiamento, lenga indjän?’ (September 1977), ‘Nos situashon lingistiko’ (September 1982) y ‘Maneho y planificacion di idioma: e caso di Corsou y lesnan pa Aruba’ (Februari 1989).
Organisacion interno
No solamente e revista Vorm/Skol i Komunidat a sufri di falta di personal, e sindicato mes tambe regularmente no por a haya hende pa forma directiva. Den su 25 aña di existencia VLA/SIMAR tawata tin 11 directiva, pero tambe tawata tin 3 periodo sin directiva, esta: na aña 1977/78 (11 luna), na aña 1986/87 (5 luna) y na aña 1991/92 (9 luna). Sinembargo mester remarca cu e falta di boluntario aki no ta algo di VLA/SIMAR so; henter sector di iniciativa particular a y te ainda ta sufri di e cambio di mentalidad den comunidad Arubiano, caminda individualismo y materialismo a bin ta domina e mente. Como cu continuamente VLA/SIMAR tawata tin problema pa haya suficiente hende pa cumpli cu tur e tareanan, regularmente a discuti y trece cambio den organisacion interno di e sindicato. Asina a yega di traha cu seccion basa riba tipo di scol, pero tambe cu seccion cu un base geografico. A yega di introduci e sistema di secretariado, pero tambe e sistema di comision. A yega di traha riba un base puramente boluntario, pero tambe cu dirigentenan (parcialmente) paga. Pa yuda orienta e sindicato den su organisacion interno, pero tambe pa haya sa loke e miembronan mes ta pensa di esaki, a tene dos encuesta: na 1977 y na 1983.
Den careda di añanan tawatin diferente proposicion pa loke ta structura di SIMAR
Union sindical : “Un illusion of un realidad?”
A uza e dos encuestanan aki pa e publicacion ‘E base di SIMAR’ (Mei 1985) den cua a yega na e siguiente conclusion:
Historicamente SIMAR semper tabata tin un caracter tripel, esta:
- sindicato
- organisacion gremial profesional
- sociedad recreativo
Pero, den e pensamento di e miembronan, SIMAR mas bien ta un binomio: na prome luga: sindicato y na di dos luga grupo di presion pa cu e maneho di enseñansa.
- Den di SIMAR tin un tendencia oligarkico, pero generalmente e miembronan no ta sinti esaki como un problema. Loke cu si ta un problema, ta e divorcio ideologico entre dirigente y miembronan, pero tin indicacion ku e intensidad di esaki a mengua.
- Contrario na e expectativanan halto cu e dirigentenan di SIMAR semper tabata tin pa cu e nivel di participacion di e miembronan, pa e mayoria di e miembronan nan grado di envolvimento den SIMAR mas bien ta keda limita na djis paga nan contribucion.
- En general e miembronan di SIMAR ta pro cooperacion sindical; den temponan trankil nan tin un preferencia gremial, pero ora cu ta trata accion sindical comun, e actitud gremial aki ta wordo supera pa un actitud netamente sindical.
Aunke cu e gran mayoria di e miembronan ta contra di cualkier envolvimento di SIMAR den politica partidista, tog e relacion di SIMAR cu asuntonan politico ta e asunto cu historicamente mas a crea un diferencia di opinion bou di su dirigentenan.
E organisacion interno a keda un punto di hopi preocupacion pa SIMAR. Asina por lesa den e Plan di maneho 1993-1994: ‘Directiva a tene un evaluacion pa loke ta trata su funcionamento conhuntamente cu un comision di experto di propio hendenan… E reorganisacion interno di SIMAR ta keda un di e prioridadnan, tambe pa e directiva nobo… Cu e reorganisacion aki nos kier profesionalisa, rehubenese y fortifica e sindicato cu na april 1994 ta cumpli 25 aña.

robotstxt: allowed

filter: keep


text:
Den fin di siman Brazil Taekwondo Stichting a organisa un Foto Shoot pa asina saca varios potret pa cambia e front di nan Facebook.Presidente di Aruba Taekwondo Bond Dr. Guaicaipuro Jimenez y Samuel Rosales di Noord Taekwondo Center tambe tabata presente.
Algun atleta y miembro di e team di Train Hard Fight Smart a presenta pa saca potret. Brazil Taekwondo Stichting ta gradici Alberto Klabér pa e potretnan di Best Shot by Klaber y Cornel Djaoen pa e entrevista.
Entrante di diamars dia 2 di Maart 2021 por mira e cambio ariba e Facebook di Brazil Taekwondo Stichting haci pa Joanna Ridderstap Leonora.


text:
La Cabana Beach Resort & Casino a yuda organisa un celebracion di Dia Mundial di Turismo 2014 na Hilario Angela College na San Nicolas, cual ta un scol basico cu ta forma parti di nos sistema di scolnan publico. E scol a caba di ricibi un facelift sumamente necesario di e resort, y su murayanan cu nan verf fresco y tereno bunita drecha a ricibi e Minister di Educacion, Miembronan di e Hunta di Directiva di La Cabana y prensa local pa un programa educacional diverso. Den transcurso di e ultimo añanan aki, La Cabana Beach Resort & Casino a adopta e scol, asumiendo e responsabilidad pa su mantencion y cuido. E trabou a wordo haci pa e departamento di ingenieria y e boluntarionan di e resort su Eagle Team, cu materialnan y recursonan for di companianan local manera Arince Interiors, AMC Unicon, Manuel Villeros General Contractor, Sherwin Williams verf y mas. Un di e maestronan, Patricia Cijntje, originalmente a aserca e resort pa pidi nan ayudo cu un proyecto di klas. Ora cu nan a puntr’e tocante e situacion di e scol, el a comparti su preocupacionnan pa loke ta e facilidad su estado deplorable di mantencion y cuido. La Cabana Beach Resort & Casino a scucha y, siguiendo un evaluacion extensivo encabesa pa ingenieronan Stanley de Cuba, Nicolaas Gei y Errol Tromp, nan a dicidi cu en berdad, tabatin hopi trabou rekeri, y miho cu tur cos, e no tabata nada cu nan no lo por a haci. Den colaboracion cu varios compania y asociado arma cu verf, kwashi y basora, e resort a encarga su mes cu e mehoracionnan fisico di e scol, determina pa drecha e situacion. Aki por mira e ceremonia di Dia Mundial di Turismo na e gimnasio refresca di Hilario Angela, cu presencia di studiantenan y maestronan. Siguiendo e cantamento di e himno nacional, e Minister di Education y Studiante di Bida Largo Michelle Hooyboer-Winklaar a urgi e studiantenan pa mantene nan scol den un bon estado di cuido, y el a desea nan un aña academico exitoso, den un ambiente briyante y positivo. Tambe el a elogia e resort pa e hecho cu nan a adopta e scol den e spirito di yuda nos comunidad, cual ta e tema di e Dia Mundial di Turismo pa e aña aki. Director di scol Connie Aventurin-Connor a expresa e gratitud di e scol y a premia e sponsornan cu certificadonan di aprecio pa gradici nan pa nan interes y gesto. Despues di un programa cortico guia pa Ena Vrolijk di e resort, cu contribucionnan di ehecutivonan di e resort Pierre Kock y Aichel Lynch, e muchanan a disfruta di hotdogs, Dino Jump di Disney Recreations, pintamento di cara, blaas, un payaso, popcorn y coi bebe. Hilario Angela College na San Nicolas ta situa den un bario cu menos recurso, y ta luchando pa mantene educacion y cuido di alta calidad pa e studiantenan, apesar di reduccionnan den presupuesto y dificultadnan economico. No por ni calcula e contribucion di La Cabana Beach Resort & Casino, e director di scol Aventurin-Connor a bisa. Palabranan di gratitud sincero ta bai na e siguiente companianan pa nan colaboracion, yudando e scol logra un miho estado pa e aña escolar di 2014-2015: UNICON, Ronald in het Veld; MANUEL VILLEROS CONTRACTOR, Manuel Villeros; SHERWIN WILLIAMS, Ernst Mohamed; ARINCE, Fabio Kelly. Cornelia Aventurin-Connor, Tricia Cijntje, Nicolaas Gei, Errol Tromp, e ekipo di Maintenance y hefe chief Stanley de Cuba. Pierre Kock, Director di F&B. E Eagle Team, dedica na e tema di Turismo y Desaroyo Comunitario, cu presidente Aichel Lynch. Entretenimento di Disney Recreations. E ekipo di F&B cu e stagiairenan di EPI for di e sector di Hospitalidad y Turismo. Gerente General Joe Najjar.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Bocaweg
Pa mehorá e estado aktual di Bocaweg, Servisio pa Obra Públiko (OW) ta laga drecha Bocaweg esta e konekshon entre Kaya Antoine Pijpers i e kaminda di bai Blue Bay Resort. Di e forma aki, outomobilistanan por kore riba un karetera ku ta den un mihó estado.
Trabounan ta den ehekushon i ta termina pa final di mei 2019. E trabounan ta bou di enkargo di kontratista CWM i ta enserá:
- vris i saka e asfalt i e rant di betòn eksistente,
- drecha e roi eksistente i koregí e parti di ‘afvoer’ di awa,
- pone lus di kaya,
- pone fundeshi i kapa di asfalt nobo,
- i pone alsera nobo.
OW ta traha huntu ku Departamentu di tráfiko di Kuerpo Polisial (KPC) pa yega na rutanan alternativo. Tambe ta sòru pa habitantenan i komersiantenan keda ku akseso na nan kas òf negoshi. OW i KPC ta pidi tur outomobilista pa sigui e indikashonnan i kore ku koutela.
OW ta gradisí komunidat adelantá pa e pasenshi i koperashon. Pa pregunta por yama òf whats app na 511-8582. Tambe por bishita e website www.vvrp.cw/proyekto pa tur informashon i desaroyo di proyektonan di OW.


text:
Kuido ofresé
Kon nos por yuda?
E kuido ku ta ofresé por kuminsá for di un análisis diagnóstiko. Nos ta ofresé tambe yudansa ambulante.
Nos ta traha eksklusivamente ku spesialistanan riba tereno di sikiatria di mucha i hóben, manera sikiater di mucha i hóben, sikólogo, terapista i enfermeronan. Punto di salida ta ku bo yu ta haña e mihó tratamentu.
Un tratamentu por enserá kòmbersashon individual, terapia di wega, tratamentu den grupo òf di famia. Preskribí remedi por forma parti di e tratamentu. Den tur kaso ta sinkronisá e tratamentu kuidadosamente ku e situashon na kas di e mucha i e mayornan/persona ku ta kuida.
Den mayoria kaso nos ta ofresé guia, sosten i òf informashon na mayornan òf persona ku ta kuida. Bo ta haña splikashon di e diagnóstiko di bo yu, bo ta siña kon ta e mihó manera pa atendé esaki i kon solushoná sierto problema. Por ta e profeshonal ku ta guiá bo ta otro ku esun ku ta guia bo yu.
Ademas Yudaboyu ta ofresé sosten na internat, skol i otro instansianan ku diariamente ta atendé ku mucha. Esaki por ta den forma di rekapasitashon, workshop òf sosten personal.


text:
Tsunami
Tsunami ta un mareyada (vloedgolf) ku ta surgi di un maremoto (temblor den laman). Un maremoto ku surgi den osean hundu no ta hasi nada ainda i ta difísil lokalisá, ei no ta surgi ola grandi di tsunami, e ta forma un bulto chikitu riba osean ku niun barku no ta sinti'é, pero si e maremoto tin un magnitut di 9.0 òf mas, riba eskala di richter. E plachinan tektoniko ku ta primi na otro ta surgi preshon enormemente unda e plachi oseaniko ta hala pasa bou di e plachi kontinental i hisa e fondu di laman 30–60 meter ku e masa di awa ku ta bini kune, ta bai forma e ola di e tsunami ku haltura 10 a 20 meter. E ola di tsunami aki tin mas o ménos velosidat di 500 òf 1000 km/h riba osean.
Si e fenómeno aki surgi den fraktura ku ta kore dilanti di kosta di un isla òf kontinente unda laman no ta hundu e ta oumentá den un tsunami destruktivo, e ta haya un otro forma riba laman di kosta ora esaki ta hala bai bèk. Ora e ta alkansá kosta e parti dilanti di ola ta retrasá,su tras ta oumentá miónes liter di awa mas, halsa e ola 10 meter òf mas promé k'e bira basha riba kosta òf un siudatnan riba liña di kosta, manera a sosodé na Sendai (Hapon) kasi nada no ta keda para.
E volkan KrakatouEditá
Un siglo pasa riba 26 di ougùstùs 1883 e volkan Krakatou riba e isla Anak Krakatou di Indonesia a eksplotá. E eksploshon tabata enorme i katastròfal, te na kosta di west Australia por a tend'é. Efekto di e katastrofe tabata mundial. Stofnan fini di e volkan a bai haltu den atmosfer i kousá skuridat den dia, hopi añanan despues tabata un katastròfe pa naturalisa, stof di e volkan a kai te riba Merka. Dor di e ekploshon e seru i un parti mas grandi di e isla a desparsé bou di awa i kousá un tsunami destruktivo den historia ku ola di ku 40 meter haltu. E tsunami a kousá bida di 36.000 hende riba area di kosta di e islanan den bisendario i paisnan na Osean Indiko. Olanan di e tsunami a yaga kosta Afrika, west di Merka i Sùit Amerika. E isla no ta hopi konosí, pero e tin un historia grandi. Despues di aña 1883 ku e isla desparsé kompletamente, na aña 1900 tabatin un erupshon bou awa i na 1927 e isla a subi 9 meter riba awa. Despues di e siguiente erupshonnan e isla tabata na aña 2005 tresshen meter riba awa.
Teremoto na ChiliEditá
E terremoto di aña 1960 na Chili ku un magnitut di 9,5 riba eskala di Richter tabata esun di mas fuerte di siglo 20. E tabata un maremoto ku a surgi 160 km riba kosta di Sùit Chili dia 22 di mei 1960. E maremoto a kousá hopi bida i daño na e pais i tambe na area di kosta di paisnan na Osean Pasifeko despues ku a surgi un tsunami. Kousa di tsunami tabata un pida di e plachi Nazca ku a pasa bou dje plachi Sùit Amerikano, 15 minüt despues un ola di 25 meter a dal riba kostanan di Chili. E movementu di e plachinan tektoniko a kousá olanan ku a bai 10.000 km leu, 16 ora despues e olanan yega islanan di Hawaï i ainda ola di 11 meter haltu tabata dal riba kosta. Despues di 22 ora olanan di 5,5 meter a yega kosta di Hapon, tabatin hopi daño i viktima riba area di kostanan na Osean Pasifeko
Atjeh (Samatra)Editá
Kasi pa hasi 80 aña despues ku e volkan krakatou i hundí den laman i kousá e tsunami di mas destruktivo di e tempu aya. Lo no tin niun hende mas den e regio ku lo a kede kòrda tsunami di krakatou te ora ku bolbe surgi un tsunami na Hawaï na aña 1964 ku kousá daño i viktima den regio ei i na California. Hopi hende no tabata korda mas riba e maremoto di mas fuerte den historia di aña 1960 ku a pasa Chili, aya a surgi tambe un tsunami ku a hasi hopi daño na Sùit i Nort Amerika i henter e regio di Osean Pasifeko. Despues di e 2 tsunami ei ekspertonan riba tereno di geologia kier a bini ku un sistema pa avisá tsunami na tempu, pero hopi pais den regio a haya ku e sistema ta bai kosta kopi sen pa loke kisas ta pasa un bes den 100 aña. Pero dia 26 Desember 2004 den oranan di mainta a yaga ora ku niun hende no pensa riba, un maremoto ku'n magnitut di 9,0 riba eskala di richter den laman na kosta di Atjeh provensia di Sumatra (Indonesia). E maremoto tabata 30 km bou di nivel laman unda e plachinan tektoniko di mas importante di lithosfer a dal pasa bai bou otro i hisa e fondu di laman 40 meter ku a surgi un tsunami destruktivo ku a kousa 250.000 viktima. Solamente riba e isla Sumatra kaminda un parti di e siudat Banda Aceh a desparsé kompletamente i den regio ei 167.000 hende a bira viktima.
E ola a keda kore 3000 mia riba osean bai te kosta di Afrika na Somalia ela hasi daño i kosta bida hende i tambe paisnan den regio. E ola a keda kore ku e mes energia ku ela surgi bai Sri Lanka, India, Thailand, Maleisia i otro islanan di Indonesia. Riba kosta di paisnan na Osean Indiko hopi hendenan di diferente nashonalidat a bira viktima, turistanan ku tabata pasa vakashon den regio na momentu di e tsunami.


text:
Jeanine Verhoef ta haña ta importante pa defedé derecho di individualnan. Esei e ta hasi den 2020 den su funshon komo lider di proyecto ku e tema Akseso na provishon na Nationale ombudsman. Ta na kua tipo di fasilidat ta referí na dje? Anto ta kiko Jeanine ta gusta asina tantu di su trabou na Ombudsman?
“Di kuido te enseñansa i di ònderstant te rèibewèis: nos mester tin akseso na tur e fasilidatnan akí. Ta gobièrnu mester sòru p’esei, pero den práktika esei sa bai robes.”
Opstákulo ora pidi fasilidat
“E tema Akseso na fasilidat ta trata tokante preguntanan importante manera: Tur hende por partisipá den komunidat? Anto bo sa unda bo por haña ayudo ora bo tin mester di esaki? Bo no mester topa yen opstákulo pa por hasi uso di e fasilidatnan ku bo tin derecho riba dje. Opstákulo manera: bo mester warda lunanan promé ku nan trata bo petishon, nan ta manda bo djaki p’aya òf proseduranan ta muchu kompliká.
Manera rèibewèis. Si bo tin 75 aña di edat òf mas, anto bo rèibewèis ta den kaduká, bo mester laga hasi un chekeo médiko. Esei ta masha kompliká. Pa motibu di lista di espera largu i eskases di dòkter na CBR, tabata dura masha largu promé ku tabata disidí tokante un hende su kapasidat pa kore outo. Esei por tin konsekuensia fèrfelu. Por ehèmpel ora di ripiente bo mester bai hòspital ku outo.
Aworaki CBR ta trahando duru pa keda kla ku tur e trabounan atrasá. E instansha gubernamental tambe a hasi tur esfuerso pa haña solushon pa hende por sigui kore outo ku un rèibewèis ku a kaduká kaba.
Por mas di loke bo ta kere
“Di un banda e krísis di Corona ta sòru ku hende tin ménos akseso na fasilidatnan. Por ehèmpel ta asina ku un parti di kuido na kas i kuido pa hóben no por a sigui. Di e manera akí tabata evitá e riesgo di infekshon.
Alabes e vírùs di Corona tambe tabatin un influensia positivo. Di ripiente tabatin akohida pa hende sin kas. Miéntras ku ántes esei tabata imposibel. Asina bo ta mira, ku hopi biaha por mas di loke bo ta kere.”
Mas adrès pa hende sin kas
“Mi ta orguyoso riba e investigashon opstákulo di hendenan outosufisiente sin adrès. Aki ta trata di personanan ku a pèrdè nan bibienda pa motibu di por ehèmpel òntslag, divorsio òf debe. E grupo akí ta haña tiki atenshon ya komo nan no ta adikto, ni tampoko nan no tin problema sikiátriko.
Pero tambe serka nan problema ta akumulá. Komo ku (temporalmente) nan no tin adrès, nan no ta pas den e reglanan. Si nan no ta registrá den Basisregistratie Personen (BRP), ta parse manera nan no ta biba na Hulanda mas. Nan no tin adrès pa risibí pòst, ni derecho riba ònderstant i problema ku mantené un seguro.
Nos a trese e problemanan akí dilanti. Tambe nos a hasi un yamada na gobièrnu: sòru pa e grupo akí no kai den mas problema. Ofresé nan ayudo na midí i pensa den solushon. Kiko e persona akí tin mester? Nos por inskribié temporalmente den un parke di rekreashon? Anto sòru pa e persona keda registrá den BRP tòg, pa e por mantené su adrès pa pòst (e asina yamá briefadres)?
Na 2020 nos a wak ta kiko a sosodé ku nos rekomendashonnan. E ministerio a traha un plan di maneho pa mas bibienda i akohida, mihó guia i prevenshon di personanan sin kas. No ta bai masha lihé pero tin progreso.”
Siña di e krísis di Corona
“Por siña di e krísis di Corona. Pasó tambe tin hopi kos ku a bai mihó den e último tempunan, manera akohida di hende sin kas. Danki na esaki nan a haña chèns pa sosegá i pone nan bida mas na òrdu. Mi ta spera ku gobièrnu ta keda mantené e aktitut proaktivo akí den futuro.”
Ken ta Jeanine?
Jeanine Verhoef (61) ta biba na Rotterdam. E ta kana i kore baiskel hopi. Tambe e ta gusta kanta. Na 2005 Jeanine a kuminsá traha na Nationale ombudsman. Promé ku esei e tabata traha komo abogado di derecho di estranhero.
Ya for di tempu ku mi tabata yòn, mi ta haña importante pa lucha pa derecho di e individuo. “Tur hende mester por partisipá. Ora mi tende ku hende ta keda pegá serka gobièrnu mi ta rabia mashá. Gustosamente mi ta traha pa nan.”
Loke e ta gusta asina hopi di su trabou na Nationale ombudsman? “Mi ta haña interesante pa pensa tokante opstákulonan. Anto seguidamente pa taha lista ku kosnan ariba, ku gobièrnu por hasi algu kuné. Toka e sentro i pensa den direkshon di solushon.


text:
Dialuna algo pasa di 7:40 pm un accident a tuma luga na Wayaca. Aki un Nissan March biniendo di Primavera yegando e T Kruising no a para y net un Suzuki color blanco ta biniendo di Sabana blanco bayendo dirección rotonde di Wayaca. E accidente no por a wordo evita mas.
E Nissan a dal e otro vehiculo y a pone bira casi 180 grado. E Nissan a keda cu basta daño material. Na e parti di e taira el a kibra basta cos cu no por a move for di e sitio El a sufri daño material parti di bumper.
E dama di e Suzuki tabata keha di dolor y ambulance tawata necesario pa dune asistencia.


text:
Kralendijk – Entrante djárason 19 di mei 2021 kódigo hel ta konta ofisialmente pa Boneiru. Gezaghèber Edison Rijna a deklará siman pasá den un rueda di prensa kaba ku debí na e kantidat abou di kontagio di corona, e isla lo a haña kódigo hel. Pa Hulanda Boneiru ta awor un pais di riesgo abou. Pasahero ku ta biaha di e isla pa Hulanda, no tin mester di hasi tèst promé ku salida. Na yegada na e pais nan no tin mester di bai den karentena tampoko.
For di desèmber aña pasá e kódigo oraño tabata konta pa e isla. Tabata konsehá biahero e tempu ei pa biaha pa e isla solamente si esei tabata estriktamente nesesario. Tabata konsiderá biahe pa bai ku vakashon komo biahe ku no ta estriktamente nesesario. Pa mas informashon tokante biahamentu pa i for di Boneiru, wak www.bonairecrisis.com
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
2 di yüli ta un dia históriko. Riba e dia aki na 1951 nos ta marka komienso di gobernashon propio. Kontrali na lokual hopi ta keda ripití sin buska drechi, outonomia no a kuminsá na 1954 ku firmamentu di Statüt, sino ku introdukshon di un konstitushon nobo, yamá Interimregeling riba 7 febrüari 1951. Basá riba e kambio konstitushonal aki, nos promé Konseho Insular a sinta, despues di elekshon riba 4 di yüni 1951 spesialmente pa skohe e representantenan pa e órgano nobo. Pues 2 di yüli ta mas ku solamente Dia di Bandera. E ta selebrashon di 67 aña di gobernashon propio.
E promé elekshon pa Konseho Insular a konosé e siguiente resultado: Partido Nashonal (NVP) ta gana elekshon ku 9 asiento, Partido Demokrat (DP) ta saka 8, Partido Katóliko di Pueblo (KVP) ta saka 3, Partido Independiente di Kòrsou (COP) ta saka 1, i Arbeiderspartij (AP) mihó konosí komo ‘Partido Warawara’, no ta saka ningun hende. AP a sali for di miembronan malkontentu di DP i ta risibí solamente 148 voto. E nòmber ‘warawara’ a keda duná na AP pasombra segun un pamfleta di DP di e tempu ei, warawara ta konosí pa su holó stinki.
E promé 21 miembronan di Konseho Insular di Kòrsou. Pa NVP: Sr. Hendrik Pieters Kwiers, Sr. Ernesto Rozendaal, Sra. Angela de Lannoy-Willems, Sr. Benjamin Römer, Sr. Philip Cohen Henriquez, Sr. Edward Broos, Sr. Romano Tschumie, Sr. Heraclio Henriquez i Sr. Charles Voges. Pa DP: Sr. Efraim Jonckheer, Sr. Ciro Kroon, Sr. Ramez (Ronchi) Isa, Sr. Steef v.d. Meer, Sr. Cornelis (Nene) Hueck, Sra. Louisa Van der Linde-Helmijr, Sr. Julio Rosario i Sr. Tjerk Petzoldt. Pa KVP: Sr. David Capriles, Sr. Elias Morkos i Sr. J. ‘Jonchi’ Jonckhout. Pa COP: Sr. Philip Evertsz.
E promé diputadonan di Kòrsou tabata: Sr. J. (Jonchi) Jonkhout (KVP), Sr. Philip Cohen Henriquez (NVP), Sr. Ciro Kroon (DP) i Sr. Gerald Sprockel (NVP).
S.E. Gobernador Anton Struycken a hasi e apertura ofishal di Konseho Insular riba 2 yüli 1951 durante un reunion solèm ku a tuma lugá den edifisio di Staten di Antia Ulandes. Den su diskurso e a bisa ku: “Een eigen orgaan voor de behartiging van zijn belangen schept voor Curaçao grotere mogelijkheden dan ooit tevoren om de lens scherper in te stellen op de eigen problemen en mogelijkheden”.
Sr. Michael Gorsira, e promé Presidente di Konseho Insular di Kòrsou, a resumí e importansia di gobernashon propio na final di su diskurso splikando den idioma Papiamentu: “Laga nos tur rekordá ku di awor en adelante nos lo haña e gobièrnu ku nos mes trese na poder i ku nos mes lo mester karga tur responsabilidat pa tur e loke e gobièrnu aki hasi. Laga nos demostrá responsabilidat. Esei lo ta e mihó prueba ku nos por duna ku nos meresé e outonomia ku tantu nos a anhelá”. Historia pues ta mustra ku Sr. Gorsira a na Papiamentu na 1951 den Konseho Insular!
E arkitekto di nos gobernashon propio indudablemente tabata mr. dr. Moises Frumensio da Costa Gomez ku inkansablemente a lucha pa nos outonomia for di dia ku e a regresá su isla natal riba 31 desèmber 1934 despues di a optené su título universitario na Ulanda. E mes no a tuma asiento den Konseho Insular riba 2 di yüli 1951 (e a hasi esaki mas despues) pasombra e kier a konsentrá su mes riba
perfekshoná nos status konstitushonal ku a resultá den nos Statüt.
Yerevan, Armenia
Foto: Nationaal Archief


text:
Despues di e exitoso programa informativo ‘Haci nos Herencia Cultural accesibel,’ Minister Xiomara Maduro di Cultura ta presenta e di dos parti di e programa den cual ta duna un bista di e trabounan cu ta wordo haci na nos Pais pa conserva nos herencia cultural.
Durante di e di dos parti di e programa ‘Haci nos Herencia Cultural accesibel,’ representantenan di varios instancia/organisacion lo splica en breve e importancia y balor di e plataforma digital den nan trabou. Alabes sr. Peter Scholing di Biblioteca Nacional Aruba y sr. Edric Croes di Archivo Nacional Aruba ta brinda informacion valioso tocante e proyecto innovativo cu ta hiba e nomber Coleccion Aruba.
E plataforma digital Coleccion Aruba ta un proyecto innovativo cu un balor significativo pa Aruba su herencia cultural. E portal digital aki ta e punto central pa por haya documento, buki, potret, materialnan audiovisual, corant, revista y archivo colonial di Aruba. Temporalmente e plataforma digital ta accesibel via https://coleccionaruba.bna.aw.
Ta importante pa nos conserva Aruba su herencia cultural na bienestar di e generacionnan cu ta sigui nos. E digitalisacion di nos patrimonio cultural ta un hunga un papel clave den e proteccion, conservacion, investigacion, restauracion, difusion y promocion di nos herencia cultural. Pa e motibo aki e esfuersonan haci na Aruba pa preserva nos herencia mester wordo mustra y mester por conta cu e apoyo di nos tur.
Minister Maduro di Cultura ta haci un invitacion special pa sintonisa e programa informativo ‘Haci nos Herencia Cultural accesibel’ na TeleAruba dialuna, dia 21 di november pa 7’or di anochi y diamars, dia 22 di november na DiarioTV pa 8’or di anochi.


text:
Taiwan
E Republika di China, komunmente konosi komo Taiwan, ta un pais insular den Ost Asia, situá mas o menos 180 km for di e kosta ost di China.[2] Estadonan bisiña ta inklui China na parti west, Hapon na parti nort-ost, i Filipinas na parti suit. Kapital di Republika di China ta e siudat di Taipei. Komo entidat politiko e pais ta konsisti di e isla di Taiwan, ku ta 99.4% di su teritorio, i tambe Pengu, Kinmen, Matsu i otro islanan menor.
Despues ku e nashonalistanan chines a pèrdè e Guera Sivil Chines kontra e komunistanan na 1949 nan ta move e gobièrnu di Republika di China di Nanjing pa Taipei. Konstitushonalmente nan tin ainda un demanda di propiedat riba henter teritorio di China, pero awendia no ta ripara mucho di esaki.


text:
(NLTimes) – E hunta di e fraccion di Amsterdam di e partido pro-diversidad BIJ1 a retira. Tin racismo dentro di e partido, nan a enfrenta problema cu e liderazgo nacional di e partido y tabatin fraude den e lista di candidato pa e eleccionnan municipal, segun e hunta a bisa na e miembronan di BIJ1 via un e-mail, segun AT5 a reporta.
E hunta expresa cu nan ta lamenta cu nan no a papia den momentonan critico. ÔÇt'Nos ta lamenta profundamente cu nos no a actua ora cu tabatin un chens considerabel cu fraude a tuma luga durante e miembronan su reunion cu a establece e lista pa e Conseho di e ciudad. Nos no kier a influencia e campa├▒a di manera negativo, causando cu nos no a actua. Mirando atras, esaki tabata incorecto.ÔÇŁ
Segun e hunta, tin un comportamento ÔÇt'racismo y misogeno specificamente na hende muhenan di color scurÔÇŁ den tur parti di e partido. ÔÇt'Liderazgo di hende color scur no te reconoci, e no ta balora y hopi biaha tin oposicion na esaki,ÔÇŁ e hunta a skirbi. ÔÇt'BIJ1 su lucha contra racismo actualmente ta mas enfoca riba e mundo externo. Nos no ta suficientemente al tanto cu tin racismo contra hende color scur dentro di e partido.ÔÇŁ
E hunta tambe a expresa cu nan no ta contento cu e liderazgo nacional di e partido. ÔÇt'Nan no a actua adecuadamente, y na mesun tempo, nan a purba influencia e procesonan di tuma decision local di manera cu no ta democratico,ÔÇŁ nan a comenta den e e-mail.
Segun e hunta, e partido nacional a rechasa nan escogencia pa president nobo y a nombra un persona cu no tabata den e Conseho di e ciudad di Amsterdam ainda.


text:
Nationale ombudsman t’ei tambe pa e habitantenan di Boneiru, Sint Eustatius òf Saba. Bo no ta bin kla serka gobièrnu, òf bo ta sinti ku no a trata bo korektamente? E ora ei bo por rekurí na nos.
Gobièrnunan na islanan BES
Na e islanan bo por haña bo ta trata ku diferente gobièrnu. Ku instansha di gobièrnu di reino manera Koninklijke Marechaussee, polis, Ministerio Públiko. Òf Asuntunan Sosial i Empleo, Belastingdienst òf Zorgverzekeringskantoor Hulanda Karibense. Banda di esaki tin instansha di gobièrnu lokal manera e (partinan di e) entidatnan públiko Boneiru, Sint Eustatius i Saba.
Boneiru, Sint Eustatius i Saba ta munisipionan singular di Hulanda. For di 2010 Nationale ombudsman ta trata keho tokante instansha di gobièrnu di reino na e islanan. I for di 2012 tambe keho tokante e instanshanan di gobièrnu lokal, ku tambe sa yama entidat públiko.
Keho tokante un instansha di gobièrnu
Gobièrnu mester pèrkurá pa ehekutá tur lei i regla na un bon manera. Esaki no ta logra tur ora. Algu por bai malu entre abo i gobièrnu. E ora ei bo por rekurí na Nationale ombudsman. Ayudo di Nationale ombudsman ta grátis. Ta trata di un keho tokante di un instansha di gobièrnu di reino? E ora ei promé bo mester entregá un keho serka e instansha ei. Si huntu no bini kla, bo por rekurí na nos. Un keho tokante un gobièrnu lokal bo por entregá direktamente serka nos.
Solushoná mésora òf investigashon
Bo a entregá un keho serka nos? E ora ei den tres siman bo ta tende kiko nos por hasi pa bo. Si un problema ta fásil pa solushoná, nos ta hasi esaki mésora. Den kaso di un keho mas kompliká nos ta hasi un investigashon ekstenso. Esaki ta tuma mas tempu, pero nos ta tene bo na altura di esaki. Despues di e investigashon bo ta lesa den un rapòrt kiko e opinion di Nationale ombudsman ta, i tambe si bo keho ta hustu i kiko gobièrnu por hasi pa mehorá su servisio.
Bo tin un keho? Laga nos sa
Huntu ku bo keho duna bo adrès, bo adrès di e-mail i bo number di telefòn. I deskribí den algun palabra di kua instansha ta trata i kiko e problema ta. Konta tambe kiko bo mes a hasi kaba pa solushoná e problema.
Entregá bo keho direktamente online via e formulario di keho digital
Òf manda un karta òf un formulario di keho riba papel yená pa:
Nationale ombudsman
Antwoordnummer 10870
2501 WB Den Haag
Nederland
Kontakto telefóniko
- Yama +31 70 356 35 63 - Nos ta alkansabel riba dia di trabou te 12.00 or (bo ora lokal).
- Skype - Bo ke traha un sita ku nos pa un kombersashon via Skype? Manda nos un e-mail ku bo nòmber di Skype i kiko bo ke papia di dje. E ora ei nos ta palabrá un ora.
- WhatsApp - pa esaki añadí +31800 33 55 555 na e lista di kontakto di bo smartphone. E ora ei bo por manda nos un mensahe di Whatsapp.
> Facebook: Ombudsman Nashonal en hulandes karibe
Relato anual
Relato anual di de Nationale ombudsman, Kinderombudsman i Veteranenombudsman.
> Relato anual 2019
> Relato anual 2020
Notisia, rapòrt, investigashon i karta
Lesa aki e notisianan, e rapòrtnan, e investigashonnan i e kartanan tokante e trabou di Nationale ombudsman na Hulanda Karibense.
Maneho di tradukshon
Nationale ombudsman ta haña ku ta importante ku bo por mira kiko e trabou di Nationale ombudsman na Hulanda Karibense ta nifiká. P’esei nos ta tradusí un parti di nos trabou na ingles i papiamentu. Den nos maneho di tradukshon bo ta mira bèk loke nos ta tradusí.


text:
ORANJESTAD – Diaranson tabata un dia cu hopi movecion turistico pa nos centro di cuidad segun Minister di Turismo Sr. Dangui Oduber. E ta yena bo di satisfaccion pa por mira nos waf yen di barconan crucero. Aruba ta ricibi un otro First Call di un mega crucero den e caso aki di Harmony of the Seas di Royal Caribbean Cruiselines. Conhuntamente cu e barconan crucero di Celebrity Reflection y Enchanted Princess tabata tin mas di 10 mil turista crucero diaranson riba Aruba. Esaki sigur ta refleha cu nos recuperacion ta den ful swing.
Locual ta hopi positivo pa Aruba ta cu den henter e ruta di e barco crucero, e porta di Oranjestad ta esun caminda mas ora (15 ora) e lo keda staciona. Esaki ta nifica cu e pasaheronan aki lo tin mas ora pa nan aporta na aruba su economia.
E barco aki por acapara 6687 pasahero, tin un total di 16 piso y ta midi 363 meter di largo. Tambe Harmony of the Seas ta nabega uzando 30 porciento di gas LNG cu ta hacie mas amical pa nos medio ambiente.
Cu esaki ta keda demostra cu e vision di Gobierno di e preparacionnan cu a wordo haci riba nos waf ta dunando su frutonan. A haci inversionnan grandi di 14 miyon florin pa Aruba por haya e tugboat Colorado pa por yuda e mega cruceronan aki nabega drentando nos waf. Aruba Port Authority a inverti 1.6 miyon florin pa realisa e trabaonan di coba y hasi limpi (draga) 100 meter bao di laman na waf, pa asina logra haya e profundidad di entre 12 pa 13 meter bek. Tur esaki nan ta preparacionnan cu a wordo haci pa por a ricibi e prome mega crucero aki, asina Minister Oduber a trece dilanti.
Minister Dangui Oduber ta kere firme den e recuperacion di Aruba su turismo y economia. Pesey Gobierno ta haciendo tur lo necesario pa sigui stimula nos economia.


text:
WILLEMSTAD – Ku informashon optené pa komienso di luna di sèptèmber por konfirmá ku la Niña a bira un realidat. Esaki por dedusí for di opservashonnan registrá di e temperatura di laman relativamente friu na kosta di Perú i e parti ost tropikal di Oséano Pasífiko.
E fenómeno La Nina meskos ku El Niño ta parti di un fenómeno klimatológiko den e parti tropikal di Oséano Pasífiko ku ta impakta vários lugá rònt Mundu. Alrededor di kada 5 pa 7 aña e temperatura di e superfisie di laman den e área aki ta bira relativamente mas kalor (ta karga nòmber di el Niño) òf mas friu (la Niña). Riba e área di temperatura relativamente kalor áreanan di mal tempu ku tòpnan hopi haltu den atmósfera lo wòrdu generá. Esaki lo kondusí na kambio di bientu na nivel haltu den e atmósfera den diferente áreanan na Mundu.
Manera ta konosí den un aña un El Niño kambio di bientunan na nivel den Karibe i Osean Atlántiko ta stroba sistemanan desaroyo durante di e temporada di Orkan. Di otro banda durante di un aña di la Niña bientu nan na nivel haltu ta ménos fuerte den nos region i sistemanan por desaroyá mas rápido den Karibe i den Osean Atlántiko. Pa e motibu aki a pronostiká ku 2020 lo bai bira un aña aktivo pa e temporada di orkan.
Estudio realisá na Servisio Meteorológiko ta indiká ku durante di un la Niña e temporada di áwaseru (òktober te ku yanüari e siguiente aña) tambe lo tin mas probabilidat pa ta mas ku normal debí na e kondishonnan favorabel di atmósfera. Pues ta kalkulá ku e probabilidat pa temporada aki ta alrededor di 60-80% pa un temporada mas ku normal ku alrededor di 400 -530 mm total. Esaki ta 10-40 % mas ku un temporada promedio (366 mm).


text:
Den 27 dia di trabou Minister Endy Croes a logra resolve varios puntonan importante den Enseñansa y Deporte.
ORAJESTAD: Durante conferencia di prensa diaranson ulltimo, Minister Endy Croes encarga cu Enseñansa y Deporte a elabora cu den 27 dia di trabou, 10 dia den fin di siman un total di 37 dia e la traha tur dia sin un dia liber pa busca solucion y resolve e inkietudnan y problematicanan
Instructornan di landamento: Un di e problemanan cu a wordo resolvi ta e instructornan di landamento cu dia 14 di october a inicia cu les di landamento bek na scolnan basico y si tur cos ta bon dia 24 di october ultimo nan a cobra nan salario a base di nan contract anterior.
33 alumno di EPB: E mandatario a sigui splica un otro problematica cu a wordo resolvi ta e 33 alumnonan cu no por a cuminsa scol na EPB. Nos a scucha tur conseho y a tuma e decisionan necesario y desde 11 di october a habri dos extra klas; un na EPB Oranjestad y e otro na EPB San Nicolas pa e asina e 33 alumnonan por a cuminsa scol bek.
Emma School: Minister Croes a indica cu un otro inkietud cu a encontra ta e WIFI di Emma School. Nos a atende cu esaki y cana e proceso corecto y e WIFI tambe a keda regla. Minister Croes a sigui bisa cu e la reuni cu cabesante di Emma School sra. Joselyne Oduber-Jacobs kende tin 41 aña eherciendo trabou na Emma School, a scuche cu hopi atencion e diferente otro dolornan chikito cu ta biba serca nan. Nos a pone nan riba nos lista di inmediatamente y a cuminsa traha riba nan. Pa menciona algun; tin mester un revision di e sistema di coriente pa despues por bin na airco, otro punto cu mester di atencion ta e cura pa sera esaki pa siguridad. Un punto hopi importante cu a wordo resolvi desde 21 di october recientemente a pone un instructor bek hiba bus, pues un persona adecua pa tur mainta cinc’or y mey riba e bus pa busca e muchanan den diferente districto y hibanan scol.
Comision Werksters di SKOA: Minister Croes a indica cu siman pasa na Bestuurskantoor e prome reunion a tuma luga cu comision. E comision a wordo forma door di un Ministerraad besluit (MB) y a haya e tarea pa alrededor di 30 dia presenta conseho y solucion concreto.
E comision ta consisti di diferente departmento entre otro; representante di Departamento di Finanzas, Departamento di Recurso Humano (DRH), director di Directie Wetgeving en Juridische Zaken (DWJZ), director di Centrale Accountantsdienst Aruba (CAD), Stichting Katholiek Onderwijs Aruba (SKOA) a manda tres representante entre nan un abogado y di Ministerio di Enseñansa y Deporte a apunta dos persona: un hurista di ministerio,y externo un register accountant. Como Minister encarga mi a pidi tur esnan cu ta forma parti di e comision pa ta “oplossingsgericht” ban busca solucion, ban debati na un manera sano pa structural na un manera sostenibel soluciona e problematica aki di e werksters di SKOA. E Minister a sigui bisa cu e comision lo mester trese conseho riba e 3 problemanan cu tin riba mesa di SKOA – Gobierno y Gobierno SKOA pa wordo resolvi na un manera structural, duradero y sostenibel cu nos por carga bayendo pa dilanti
OAA, Openbaare Avondleergang Aruba: E mandatario di enseñansa a indica cu e problema di OAA tin su atencion. Tin un ekipo ta trahando riba esaki y nan a reuni cu tur departamentonan manera entre otro Directie Onderwijs, Inspectie Onderwijs y diferente “stakeholders” involvi. Minister a indica cu prome cu fin di e siman aki e lo ricibi e rapport y conseho final con ta e miho manera pa continua na un manera duradero. ‘Nos ta bay continua’, e mandatario a enfatisa, lo resolve e inkietudnan interno y dune un direccion pa e por ta regla y cu sostenibel pa futuro.
“Obhetivo y vision di Gabinete Wever – Croes 2 ta pa soluciona problema. Kisas no ta tur por soluciona mes rapido, pero sigur mi deseo y empeño ta pa soluciona mas tanto posibel y di a manera ey ta crea e espacio pa e trankilidad y paz cu ta buscando pa por Goberna miho pa henter comunidad.


text:
Mi Dios, Mi Señor, Mi Salvador
Cu Bo amor infinito tenemi den Bo brasa
Ya no tin scuridad
Unicamente Bo luz briyando.
Cu inmenso dolor na nos curason pero conforme cu boluntad di Dios nos ta anuncia fayecimento inespera di:
Maria Geerman-Webb
Cariñosamente yama:
Machi, Ija Maria di Coddy
*12/09/1934 – †21/11/2022
Na nomber di:
Su casa: Claudio Geerman
Yiunan:
Heriberto (Buchi) Geerman
Rosalia (Roosje) Geerman
Noël y Filomena Geerman y Famia
Olivia (Iba) Geerman
Nieta(o)nan:
Keila Geerman,
Eugene Geerman
Sergio Lius Garcia
Bisanietonan:
Jayderick Geerman y Jaileen Tromp
Ejay Geerman
Rumanan:
†Mario Webb y Famia
†Juancito Tromp y Famia
†Ildo Thiel y Famia
†Martha van der Biezen y Famia
†Dionisio van der Biezen y Famia
†Alejandro van der Biezen y Famia
†Victor van der Biezen y Famia
†Luciano van der Biezen
Benito van der Biezen y Famia
Benedicto van der Biezen y Famia
Marcelo van der Biezen y Famia
Juliana van der Biezen y Famia
Brigido van der Biezen y Famia
Juan van der Biezen y Famia
Florentin van der Biezen y Famia
Porfirio van der Biezen y Famia
Mescos cu Nieto(a)nan:
Kenrick Webb y Famia, Andreina Webb y Famia, Angeline Wernet y Famia, Melushka Angela y Famia, Jessica Angela y Famia
Chikitonan rond di Machi:
Dylien, Jeyron, Kaily-Ann, Yailyene, No-Rich
Primo y prima mas serca:
Beto Webb, Sra vuida Maria Kock- van der Biezen
Amiga di semper: Calorina Danje
Sobrino y Sobrinanan, Primo y Primanan, Ihanan, su bon Bisiñanan, Conocirnan.
Demas Famia: Webb, Geerman, van der Biezen, Tromp, Thiel
Ta invita pa asisti na acto di entiero cual lo tuma lugar na Misa Sagrado Curason di Hesus, Diabierna 25 di November 2022, for di 2’or pa 4’or di atardi y despues nos lo sali pa Santana Catolico San Hose na Savaneta.
Nos kier pidi disculpa si nos por a lubida un of mas famia den nos tristesa.
Nos ta lamenta cu despues di entiero nos no por ricibi bishita di condolencia na cas.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecida.


text:
Durante e periodo di 10 di november te cu 18 di november, profesionalnan di Aruba y Hulanda a traha na e asina yama agenda di ehecucion di 2023 conforme palabracion haci den cuadro di landspakket.
Durante algun dia intensivo a sigui duna contenido na e diferente reformanan di pais Aruba. Den cuadro di e reformanan, tabatin sesionnan intensivo unda cu a adopta un modelo yama ‘Theory of Change’ pa evalua si pasonan defini den landspakket ta conduci na e metanan stipula. Asina ta duna e profesional local espacio pa comparti vision di pais Aruba y na mesun momento ricibi conseho di expertonan adkiri di Hulanda pa guia e trayecto.
A para keto na temanan clave manera reforma di sector publico, di salubridad publico como tambe sector laboral y social.
Tambe a para extensamente keto na e tema di digitalisacion y innovacion unda cu a menciona cu innovacion primordialmente tin como punto di salida pa crea balor agrega pa comunidad y tecnologia por asisti den esaki.
Aña 2023 lo ta un aña cu diferente accion cu lo eherce den cuadro di reforma y esaki lo significa un tarea grandi pa nos ekipo local. Asina lo tuma paso grandi pa locual ta transformacion di aparato gubernamental cu enfoke riba profesionalisacion di esaki y tambe reforsa departamentonan cu ta forma parti di e columna financiero.
Un palabra di gradicimento ta bay pa tur esnan na Aruba y na Hulanda cu ta duna contenido na e trayecto aki.


text:
ORANJESTAD (AAN): E ta un critica cu a sali for di tur skina di mundo y dirigi na e docternan na Italia. Hopi critica contra maneho di salud na Italia!
Debi na cantidad grandi di contagio pa e coronavirus nobo, casonan cu tin poco probabilidad di biba debi na edad avanza of malesanan pre-existente no por tin acceso na servicio di cuido intensivo den caso cu no tin mas lugar den hospitalnan, segun equipo di maneho di emergencia causa pa COVID-19 den region Italiano di Piamonte.
Unidad di Crisis di e region a traha un protocol pa determina ki pashent lo ricibi tratamento den cuido intensivo y ken no pa falta di espacio, algun medio Italiano a informa.
Segun un documento traha pa departamento regional di Proteccion Civil y publica pa corant Britanico, The Telegraph, âe criterionan pa acceso na terapia intensivo den casonan di emergencia mester inclui edad di menos di 80 of un puntonan den indice di comorbilidad di Charlson -cu ta indica cuanto otro condicion medico e pashent tin- mester ta menos di 5â.
Nan tambe lo considera capacidad di e pashent pa recupera di un reanimacion. âE crecemento di e epidemia actual ta haci probable cu esaki lo alcance un punto di desekilibrio entre necesidadnan clinico di pashentnan cu COVID-19 y disponibilidad efectivo di recurso intensivoâ, segun e documento, cu tambe a specifica cu den caso cu no ta posible proporciona na tur pashent servicio di cuido intensivo, lo ta necesario aplica criterionan pa accede na un tratamento intensivo, cu ta depende di recursonan limita disponible.
E documento ya ta prepara, wardando presentacion final y aprobacion di comite tecnico-cientifico prome cu esaki worde manda hospitalnan.
“Manera den guera, nos mester scoge ken pa salba”, docter Italiano specializa den anestesia y reanimacion, a revela desde hospital di Lombardia, region Italiano azota pa epidemia di coronavirus.
Criticonan di e maneho aki, a bisa cu esaki ta un eutanasia y cu docternan mester brinda servicio y haci tur cos posible pa scapa bida di pashentnan, sin importa nan edad y si nan tin condicion di salud previo.
Secretario di Salud di e region, Luigi Icardi, a sostene cu e protocol ta vinculante y lo establece den caso di saturacion di salanan âun codigo di precedencia pa acceso na cuido intensivo, basa den algun parameter manera potencial di sobrevivencia”.
âNunca mi kier a yega na e momento akiâ, e funcionario a bisa, debi na colapso di sistema di salud di e pais.
Segun e ultimo balance di Proteccion Civil, di diadomingo, 1.218 persona a morto di coronavirus na Lombardia, na unda tin un total di 13.272 caso. Italia ta e pais mas afecta di Europa, cu un total di 1.809 morto y casi 25.000 caso.


text:
Diahuebs Aruba Methodist Circuit a ofrece un conferencia di prensa pa informa tocante un subasta silencioso cu ta bay tin na beneficio di e programa di Meals On Wheels cu actualmente ta sin wheels pasobra nan van di distribucion a daña. Cada diamars y diabierna, cu ayudo di chef y otro boluntario, ta cushina, paketa y entrega cuminda cayente. Solamente durante e lockdown mester a stop pa algun siman, pero fuera di esey a keda activo durante e pandemia.
“Tin hopi necesidad na Aruba y nos ta purbando pa yega na un total di 82 famia beneficia,” asina Sue Faulkner fundado di e grupo a duna di conoce. Nan ta den necesidad desespera pa Meals on Wheels pasobra nan tabatin un van pa hopi tempo, pero cu no ta traha mas. Iglesia a permiti uza nan van cu tambe ta bieu y tin poco problema. Door di hopi di e boluntarionan ta uza nan mesun auto. “Nos mester di un vehiculo y pesey nos ta bay tin un Subasta Silencioso.”
A sigui splica cu ta algo maraviyoso caminda varios negoshi di Aruba tabata generoso den ofrece articulo. E subasta lo ta dia 26 di november di 4’or pa 7’or y mey di atardi na John Wesley Auditorium na San Nicolas. Adicionalmente lo tin un bon cushina cu platonan manera calacuna, curry chicken, pisca henter hasa, pasaboca y sopinan.
Un subasta silencioso ta un evento leuk caminda tin certificado pa 50 florin, bo ta haya un carchi caminda bo ta pone bo nomber y cuanto bo ta ofrece pa e certificado. Un hende lo bisa 30, otro 40 y otro 50. Pa 7’or y mey di anochi ta clausura e subasta y e bid/oferta mas halto ta bay cu ne.
Ta bay tin diversion pa un y tur, articulonan cu ta bon como regalo pa pasco. Tin certificado pa dentista, pa chiropractor, etc. Tin hopi pa tur hende y atrobe ta na beneficio di pueblo di Aruba. Si ta desea di duna placa, por haci esey tambe pa medio di e cuenta na Aruba Bank. Si bo no por ta presente na e subasta, pero kier yuda toch, esaki ta e miho manera. E number di cuenta ta: 2019966 pa The Aruba Methodist Church Foundation Meals on Wheels program y 2019966 The Aruba Methodist Church Foundation.


text:
Dia 7 di desèmber ultimo e facultat di FMG ku ta trata e area di trahado sosial a organisá un mini konferensia tokante desabilidat. Komo orador prinsipal tabata tin Saugnella Attaf-Jakoba ku ta un ortopedagogo trahando na De SGR-Groep i Fundashon Kontakto. E dekano di e fakultat mes a anunsia komo inisio di e mini konferensia ku a yega ora pa dediká mas atenshon na e situashonnan di desabilidat i pa inkluí e topikonan di desabilidat tambe den e kombersashonnan.
E presentashon di Saugnella a duna un bista di e bida di un persona ku un desabilidat mental leve. Dor ku den nan kaso nan desabilidat no ta visibel ta verwacht di nan inkonsientemente di ta funshoná meskos ku kualke persona pero den e kaso aki nan IQ ta asta mas abou. Esaki ta nifiká ku asta prosesamentu di informashon ta bai otro. No ta tene kuenta por ehempel den un rueda di prensa ku ta publiká informashon pa por hasi esaki pa e grupo di personanan aki tambe por komprondé.
Saugnella den su presentashon a pone un frase ku ta bisa:
Ami no a skohe pa tin un desabilidat pero abo ku ta traha kumi si a skohe pa traha ku un persona ku un desabilidat.
Esaki pa duna e mensahe pa e personanan ku ta traha den e area pa dediká mas atenshon i amor na nan klientenan. Ta personanan ku tambe tin meta, deseo i soñonan meskos ku tur otro persona pero tin mester di èkstra guia i atenshon pa alkansá esaki.
E di dos parti di e mini konferensia tabata konsistí di un panel ku 5 panelista kual tabata sranan Saugnella Attaf- Jakoba, Miranda Fraai di asosashon di Mayor Totolika, Kendra Evertsz di Fundashon Pro Bista, Aisha Gressmann ku ta dosente na e skol spesial Sour Hedwig School i sr. Alton Paas presidente di Fundashon Alton Paas.
Durante di e panel tabata tin 4 ponensia ku tabata i Riba e ponensianan aki tabatin hopi reakshon di sala. Pregunta den sala, por ehempel ta ku tin famianan ku miedu di keda stigmatisá dor di tin un yu ku desabilidat i pesei tambe fasilmente ta keda sin sali òf partisipá den komunidat. E pregunta tabata kiko ta e eksperensia di e panelistanan ku famianan ku ta pensa asina òf kon ta guia famia i mayornan ku ta pensa asina.
Un punto ku tambe a resaltá tabata kolaborashon. E reto ta ku hopi bia ta traha pa yuda un kliente pero dor di falta di kolaborashon e yudansa ku a duna e kliente ta keda pornada pasobra e kliente ta bolbe bai kai bèk den situashonnan no desea. Esaki ta sosodé sigur den e area di enseñansa ku bo ta haña muchanan spesial ku ta kaba skol pero no tin un vervolg òf ta logra prepará nan pa skol pero skolnan no ta tuma nan bèk.
Tin hopi desaroyo positivo sigur den e area di desabilidat pero tin algun reto ku solamente ora nos bin huntu asinaki nos ta logra komprondé mihó kiko ta pasando. Kada organisashon i profeshonal ta asina dediká riba nan area i nan klientenan ku no ta sobra espasio pa yega na un impakto mas grandi. Speshal mirando ku e area di desabilidat ta algo mas grandi i tin mas stakeholder envolvi ku ainda por duna mas input pa yega na un bista total di desabilidat na Kòrsou.
Pesei un di e konklushonnan sigur di parti di UoC na final tabata ku mester sigui organisá seshonnan asinaki i no te 3 di desèmber 2022. Durante aña mester por tin mas interkambio i kolaborashon pa yega na mas solushon na bienestar di personanan ku un desabilidat.
Potrètnan saka pa: Margo Groenewoud


text:
Presidente di COA, sr. Roy Mezas a bishita e delegacion di Aruba na e Villa Olimpico.
Na vispera di e ceremonia di apertura di e Weganan Olimpico Tokyo 2020, presidente y vice-presidente di COA, sr. Roy Mezas hunto cu sra. Wanda Broeksema a haci un bishita na e delegacion di Aruba cu ta kedando na e Villa Olimpico na Tokyo.
Prome nan a encontra cu e atletanan Mikel, Ally y Philip, unda a hiba un combersacion extenso riba e preparacion pa e competencia na Tokyo. Mas cu claro sr. Mezas y sra. Broeksema a hasi un recorido den e Villa Olimpico unda nan a pasa na e cafetaria, a admira e cambernan di nos atletanan y a tuma oportunidad pa saca algun foto na e renchinan Olimpico.
Na final a presencia e atletanan di landamento den nan entrenamento na e Pisina Olimpico.


text:
Bo Sa Dikon Bo Tin Ku Kou Bon Lokual Bo Kome?
Koumentu ta e prome proseso di digestion. Dor di kou bon bo ta libra bo tripanan di tin ku traha duru. Asina lo bo digesti lokual bo ta kome mas miho. Dor di kome lihe i hopi anto bo no kou sufisiente bo ta soru ku lokual bo a kome no ta wordu digeri bon i esey por trese problema pa bo. Ora ku bo ta kou bon bo ta soru ku lokual bo kome…
Dikon Bebe Awa Ta Importante Pa Nos Kurpa I Judabo Baha Di Peso?
Bebementu di awa: 1. ta bon pa nos kueru, 2. ta judabo baha di peso 3. ta bon pa baimentu af 4.ta preveni dolor di kabes Awa ta soru pa e transporte di supstansianan nutrivo dor di nos kurpa i ku sushi ta wordu saka for di nos kurpaBebe awa ta judabo baha di peso. Pero pa esaki bo tin ku hasi algun kos: 1. Bebe 1,5 a 2 liter di awa pa dia: e…
3 TEPS PA JUDABO RIBA KAMINDA PA UN BIDA SALU
No bai drumi ku un stoma jen(no kome despues di 8 or di anochi) Move alomenos 15 minuut pa dia Bebe 2 liter di awa pa dia Den nos programanan online “Nutrishon komo remedi” i “Moveshon komo remedi” ta wordu splika mas tokante di e tepnan. Bo ke bestel un of tur dos programa? Laga nos sa. Bo ke mas informashon tokante e programanan? Wak riba nos website den nos shop bou di e sekshon…
‘Nutrishon komo remedi’
Un programa online di 12 siman Den e programa aki bo ta lesa tur kos tokante bon nutrishon, e konosementu esenshal di nutrishon, e instrukshonan di nutrishon i kon bo ta trata bo kurpa. Dikon un bon nutrishon ta importante, kiko ta e desbentaha di sierto tipo di suku, kon bo tin ku kome pa bo tin un efekto optimal pa bo baha di peso i/o keda fuerte, etc. Bira un eksperto di un bon…
Moveshon basa riba edat
MOVESHON BASA RIBA EDAT I INFORMASHON TOKANTE MINI HOMETRAINER! Moveshon pa muchanan bou di 18 anja: mester move tur dia modera te ku intensivo alomenos 1 ora . P.e. kana, kore baiskel of hunga. E aktividatnan ku wordu hasi mester ta basa riba mantenshon of drecha nan forsa, flexibilidat, coordinacion i pa fortalese nan wesunan. Moveshon pa adulto entre 18-55 anja: mester move modera-intensivo alomenos 5 dia di siman un mei ora pa dia. P.e.…
Kon bo por evita di hanja leshon durante bo entrenamentu
Si bo ta un hende cu kier bai hasi un kambio den bo estilo di bida dor di p.e. bai kuminsa hasi mas ehersisio? E ora ey ta bon pa bo sa kon bo ta evita di hanja leshon. Hasi ehersisio ta bon pa salu pero tin cu hasiele na un manera responsabel. Si bo no hasi esei bo ta kore e risiko ku bo por hanja leshon. Tapesey nos tin un par di teps…
Dikon move mainta, merdia i anochi?
Kuminsa move mas tantu i sport ta nifika majoria biaha cu bo ta kuminsa cu un estilo di bida mas aktivo. Un desishon salu naturalmente, pero bo mester sa kuantu movimiento ta sufisiente i kon bo ta soru pa bo skohe e aktividatnan cu abo tin mester i cu bo ta keda persevera te ora e bira parti di bo estilo di bida. Pasombra asina so bo por keda disfruta di e beneficionan. I e…
Salu Positivo
Investigadonan a hanja sa ku hende no ta solamente interesa den nan salu fisiko. Nan ta hanja un bida jena ku nifikashon tambe hopi importante. Bo ta sintibo kontentu of bo ta sintibo bo so? Bo tin mester di kuido mediko of hendenan den bo bisindario ta judabo? Importante ta pa abo sintibo salu i jena ku energia na e manera ku ta pas serka bo. “Salu Positivo”. Salud ta mas ku NO-TA-MALU. Kon nos…
Obesidat i ekseso di peso
Kiko ta e diferensia den e dosnan aki? Obesidat ta un malesa kroniko ora ku fet eksesivo montona den e kurpa, anto esei ta motibu pa trese risikonan grandi pa salu. Serka un hende ku ekseso di peso fet eksesivo ku a montona ta un tiki mas menos. Un di e maneranan pa distingi obesidat for di ekseso di peso por ta por medio di BMI. BMI ta abreviashon di: Body Mass Index. BMI ta…
Moveshon pa diferente motibu ta bon pa bo salu.
Aki un par di motibu dikon moveshon ta bon: • Movement regular ta baha e risico riba por ehempel atake, diabetis, kanser na tripa o preshon haltu • Moveshon regular ta judabo tene bo peso riba nivel • Moveshon ta bon pa bo wesunan, muskulonan I skarnirnan • Moveshon ta judabo ku bo salu mental Personan cu ta move hopi tin un mihor imagen di nan mes i no ta sufri di angustia I depreshon.…


text:
Parlamentario Endy Croes ta amplia riba deporte. Desde 13 di maart 2020 cu Covid 19 a hasi su entrada na Aruba esaki a causa cu deporte engeneral a wordo afecta enormemente. No obstante esaki Minister di Deporte Danqui Oduber tabata tinie hopi dificil desde november 2017 cu a tuma e cartera di deporte over.
Pa cuminsa si compara e periode di MEP 2001-2009 y AVP 2010-2017 por tuma nota cu tras di un vision y un maneho agresivo di Ramon Lee x minister di deporte 2001-2009 e tempo aya a inverti masha hopi na infrastructura y inversionan cuantioso den e atleta directo.
A logra construi cu placa di Lotto Stadion Frans Figaroa, Stadion Nadi Croes & Crismo Angela, comberti parke Jaburibari di un dump ( cu AVP a laga atras na 2001) pa un Parke multi funcional, a traha dos centro deportivo na Jara y Simeon Antonio, a traha dos parke di baseball na Pos chiquito, a renoba y drecha iluminacion na 15 cancha rond Aruba y banda di esaki a inverti 20 miyon den Federacionnan pa cu e Atletanan y Selecionnan directamente.
AVP sinembargo den periode (2010-2017) no a construi ni un solo facilidad, no a mantene e facilidadnan cu MEP a cosntrui pero a opta pa malgasta 10 miyon florin di deporte solamente na investigacion, abogado, companianan di investigacion.
Mas tristo ta cu a perde tur caso den beroep y cassatiie. Deporte por a usa e placa aki na otro forma. NO a mantene e stadionnan unda awe futbol por ehempel mester hunga weganan internacional den exterior, no a traha ningun facilidad y Lotto ta draai den problema cu mesun bestuur cu Mike De Meza y Mike Eman a instala desde e tempo aya.
Gobierno actual no tin grip riba Lotto:
Den historia tin graba cu desde 1982 a logra habri Lotto pa Deporte. Tras di vision di Betico Croes, Remy Zandaam y Roy van Putten e tempo aya a bin cu Lotto pa Deporte pa deporte por hanja su lugar den comuinidad unda placa di Loteria ta bay pa deporte y asina hasi deporte menos dependiente di gobierno.
Lamentablemente AVP a kibra esaki y a usa miyones pero miyones di Lotto na abogado, companianan di amigo y a kibra totalmente e essencia di Lotto. Na 2018 Danqui Oduber a bay corte cu Directiva di Lotto y a perde den corte. Pues Hues a considera cu e mesun personanan cu ya a sinta 8 aña por continua.
Net promer gobierno a cambia AVP a laga cambia Statutonan di Lotto unda e mesun miembronan di directiva te cu awe ta “gelijm” riba e stoel ey pa mas di 10 aña cual ta contra tur regla di “good governance”.
Pa e rason aki Minister di Deporte no a ricibi durante ultimo 4 aña ningun cooperacion di Lotto y mester tabata hopi creativo di otro forma pa logra brinda asistencia y ayudo na diferente organisacionnan deportivo.
Ley di Gaming Board:
Na Parlamento tin actual un ley cu a yega esta e ley di Gaming Board cual durante aña 2021 lo wordo trata. En todo caso muy pronto y promer cu september e mester ta kla. E ley aki lo trese oportunidad pa por bin cu un di dos loteria.
Esaki lo crea competencia sano. Gobierno aki hamas lo firma locual AVP a firma na 2011 den deseperacion unda nan a traspasa tur e poder y placa pa CBN Canada. Aruba awe ta na rudia y deporte sufriendo.
Cu un Lotto nobo Aruba lo conose competencia husto y unda tin competencia semper e pueblo ta sali benificia y den e caso aki deporte lo sali benificia.
Lo percura den e proximo gobernacion banda di bin cu un di dos loteria pa re-negosha e contracto cu CBN Canada pa un contracto fair y husto. Asina pueblo por mira y sinti bekl unda su placa ta bay. Por cumpra Lotto bek cu amor paso si Bo perde mes bo ta mira unda Bom placa ta bay entreotro na facilidadnan y e atleta.
E sentido aki ya no ta biba mas actualmente den pueblo. Lo traha duro pa restablese e confiansa den e pueblo cumprador y e contacto y efecto directo cu esaki tin cu e deportista. Cu Bo Nos ta Avansa!


text:
The content originally appeared on: Diario
Black Friday Sale
*Lo bay tin descuento te cu 50% y specials den tur departamento
ORANJESTAD (AAN): Un biaha mas SUPER Do it Center y Do it Center ta presenta e Black Friday Sale mas grandi di Aruba. E aña ki tin mas specials y mas descuento grandi riba diferente departamento. E evento aki lo tuma luga diabierna, 25 di november 2022 y porta lo habri pa 6 or di mainta na tur tres tienda.
Tienda completo lo tin descuento riba tur departamento incluyendo supermarket na SUPER Do it Center Shaba. Banda di esaki, lo bay tin entretenimento di Gaita Katatumbo cu lo bin pone ambiente di Pasco pa tur e clientenan.
Do it Center Camacuri tambe descuento ta aplicabel y sigur lo tin bay diferente articulo riba descuento. Mester bisa cu no tur articulo cu tin na Camacuri bo lo haya na e otro tiendanan. Asina ta pasa bishita Do it Center Camacuri y probecha di e descuentonan y ambiente dushi cu Do it Center Camacuri so por ofrece.
Pa loke ta trata Do it Center Savaneta, Mena y su ekipo ta warda tur hende pariba di brug pa e tremendo descuentonan y tambe e tremendo servicio cu Do it Center Savaneta ta conoci p’e.
No lubida riba e famoso ora local na tur tres tienda cu sigur lo bay trece ambiente acompaña cu regalo pa e clientela. Pa esnan cu ta trahando den construccion, lo bay tin e aña aki 15% (10% cash y 5% na punto) di descuento den e departmento di Building Materials.
Pa finalisa, Santa Claus tambe lo tey presente pa tur nos muchanan cu kier saca potret cune. Pesey mes, e Black Friday aki, ta na SUPER Do it Center y Do it Center bo mester ta!


text:
Corona a yega na tur continente cu exception di Antartica y e virus no ta affecta tur hende mescos. E Departamento di Control y Prevention di Enfermedad Chines a caba di condusi un estudio cu ta mustra cu e virus ta affecta severamente hendenan di edad halto. Tambe e estudio a mustra cu mas o menos 80% di casonan di corona virus ta sufri cu kehonan modera pa leve.
E estudio a collecta datos nan di mas cu 44,000 pashentnan cu caso confirma na China te cu February 11. E ta duna un di e representacion mas amplio di con COVID-19 ta comporta den hende humano.
E dato nan ta sugeri cu persona cu tin chance di muri di e malesa ta subi cu edad. Aki nos ta mustra e cifranan di morto pa cada rango di edad segun e estudio:
Fuente: Departamento di Control y Prevention di Enfermedad Chines
E estudio no ta raporta ningun morto den muchanan mas jong cu 10 aña, kende ta representa menos cu 1% di pashentnan. Pashentnan edad 10 pa 19 tin mesun posibilidad pa muri cu pashentnan di edad 20 te cu 39 aña, pero pashentnan den edad di 50 aña tin casi tres biaha mas e posibilidad pa fayece cu pashentnan cu edad di 40 aña. E riesgo di muri ta subi considerablemente entre pashentnan di edad 70 pa 80 aña, probablemente esaki tin di haber cu e personanan aki tin ja un problema di salud existente.
Segun e studio, pashentnan cu problema cu curason, lo por tin un probabilidad di morto di 10% y esun nan diabetico 7%. Mas cu tres-quart di pashent Chines no a sufri di un problema di salud pre-existente. E mortonan den e grupo aki ta menos cu 1%.
Aki bou por mira con corona virus ta compara cu otro epidemianan:
Fuente: Johns Hopkins, CDC, World Health Organization, New England Journal of Medicine, Malaysian Journal of Pathology, CGTN
* Desde November 2019 ** Desde 27 Februari 2020
Statistica di morto por cambia segun e corona virus ta plama full rond mundo. Ta importante pa remarca cu segun informacion di autoridatnan scientifico; “Cu si enberdad descubri cu tin mas caso cu ta wordo raporta, pasobra simplemente no ta detectando asintomatico of casonan di kehonan leve te cu modera, unda e pashentnan no ta bay busca cuido medico, lo por condusi cu e calculacion di morto relaciona cu corona virus lo baha.
Entotal, COVID-19 te cu ayera 2 di maart 2020 tin 3,084 hende cu a fayece vs 45.581 casonan caminda hende a recupera di e infection. Entotal tin 84.241 caso registra. E epicentro di e virus ta na Wuhan, central di China den e parti mas popula di e ciudad y te cu awor a plama pa casi 47 otro pais. Mas o menos 95% di e casonan ta den China mes.
E unico manera pa mitiga e COVID-19 ta pa tuma e accionnan necesario di prevencion, manera laba man cu habon of usa hand sanatizers (>60% alcohol) ta importante.


text:
Kralendijk- Pa dia 19 di mei Boneiru lo haña e kódigo hel bèk di gobièrnu hulandes. Esaki ta nifiká ku ta konsiderá e isla ‘seif’ komo destino pa biaha, pa loke ta trata e situashon di Covid.
Kòrsou i Aruba ta haña kódigo hel for di djasabra awor, pero sierto kambionan nan nivel di Reino, pa loke ta trata e nivel di rieso di Boneiru, komo pais, ta kousa ku pa Boneiru esaki lo ta e kaso kuminsando dia 19 di mei.
Te asina leu Hulanda tabata kalifiká hinter mundu ‘korá’ o sea tabata deskonsehá biahe den su totalidat. E kambio di Aruba, Boneiru i Kòrsou pa kódigo hel ta hopi importante pa turismo di e islanan.


text:
Kralendijk- Entidat Públiko Boneiru ta partisipá ku e ofisina prinsipal di direktorado di Komunidat i Kuido (Samenleving en Zorg) lo ta será temporalmente pa públiko. E ofisina na Kaya Neerlandia ta sera for di awe, djaluna 15 di mart te ku djarason dia 17 di mart 2021.
Por alkansá e departamento via telefón na: +599 717 2211 òf +599 715 5311. Tambe por manda un email na info_sz@bonairegov.com.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Temporada di RBI Softball Curaçao a ranka sali den fin di siman tras di lomba ku un kantidat di 8 wega entre e 4 ekiponan partisipante, White Sox, Red Sox, Braves i Tigers. Aktividat a kuminsá for di djabièrnè atardi na momentu ku a entrega kamiseta i pèchi.
Presidente di Curaçao Little League Softball, Ruisandro Cijntje a hiba palabra un ratu i a mustra riba e importansia di disiplina, rèspèt i tende. Tambe a toka e punto pa ta fleksibel paso ta hopi sakrifisio a hasi pa e kampionato tuma lugá. Sigur pa karga ku e weganan dòbel i ku a traha duru pa por yega e meta.
Pa loke ta trata e weganan mes den e promé wega djasabra Tigers a gana Braves ku skor di 8-1. Picher ganadó tabata Ashanty Alexandre i picher pèrdèdó tabata Magenta Bernadina. Pa Tigers, 3 bateadó a bai di 3-2, Paulina, Gil i Alexandre. Pa Braves, Kaisha Look a bai di 1-1. Seguidamente Braves a gana Red Sox 12-3. Picher ganadó tabata JâDah Girigorie miéntras ku Arjenette Bernardus-Wernet a resultá e pèrdèdó i a konektá e úniko hit di su ekipo. Mihó bate pa Braves tabata Abigail Isabella di 3-2. Despues Tigers a gana White Sox 19-18. Picher ganadó tabata Ashanty Alexandre atrobe i picher pèrdèdó tabata Anais Piar. Mihó bateadó pa Tigers tabata Thanysha Gil di 3-2. Pa White Sox, Fayandra Martis a bai di 5-4. Den e último wega di djasabra White Sox ta logra bòns bek i gana Red Sox 10-3. Picher ganadó tabata Melany Castro Arias miéntras ku Joanni Benita a resultá pèrdèdó. Anais Piar i Joanna Benita a bai di 2-2 pa White Sox miéntras ku Nadine Pardo a bai di 2-2 pa Red Sox.
Djadumingu den promé wega Braves a gana White Sox 13-9. Picher ganadó tabata Kaisha Look miéntras ku Darlyse Salesia a pèrdè. Miho bate pa Braves tabata Gabrielle Verkerk di 3-2. Fiho bate pa White Sox tabata vários hungadó ku a bai di 2-1, Winklaar, Piar i Castro Arias. Despues White Sox a gana Red Sox 5-3 i Tigers a blankea Braves 6-0. Picher ganadó pa Tigers tabata Ashanty Alexandre i e picher pèrdèdó di e wega aki tabata JâDah Girigorie. Mihó bate pa Tigers tabata Thanysha Gil di 1-1. Pa Braves Maximiliana i Isabella ámbos a bai di 1-1. Den wega final di fin di siman Tigers a gana Red Sox 7-1. Ashanty Alexandre a simplemente dominá atrobe pa asina gana tur su di 4 weganan tira den solamente un fin di siman. Picher pèrdèdó tabata Joanni Benita. Mihó bate pa Tigers Lyanne Rijnschot di 3-2 i Hooi i Bernardus-Wernet a bai di 2-1 pa Red Sox.E kampionato di RBI Softball Curaçao ta kontinuá fin di siman próksimo ku vários wega na Post 6. Curaçao Little League Softball, Fundashon Pa Nan i Curaçao Baseball Development Foundation ta sumamente kontentu manera e promé fin di siman di RBI Softball Curaçao a desaroyá.


text:
KRALENDIJK – Nazario Alberto i su amigunan djasabra último un bia mas a kana pa yuda e fundashon ku ta yuda esnan ku e malesa di kanser.
Nan a sali djasabra atardi 3’or fo’i dilanti Misa na Rincon i finalisá pariba di Pasangran, dilanti El Mundo Restaurant.
Durante e ruta tabatin un grupo di boluntario ku buzòn den kua por a tira loke ku tin pa yuda e fundashon yuda esnan ku e malesa.
Ta bon pa bisa ku Nazario i su amigunan a kana e ruta den un tempu “record” despues di a pasa den e barionan di Nort Saliña, Antriòl, Nikiboko Nort, sigui pa Sabana Playa i finalisá pariba di Pasangran.


text:
Diahuebs merdia pazuid di Epb Hato un auto a dal un ciclista banda di e scol, e mucha muhe cu tabata riba e bais a resulta herida. Polisnan a yega di biaha pa mira e situacion, a cera e caminda debi cu esaki a pasa poco prome cu e birada. Unidad di ambulance a acudi na e sitio pa brinda asistencia medico na e mucha muhe. Polis di trafico a haci nan investigacion papia cu e chauffeur di e auto y e trstigo pa saca afo kico por a pasa.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Riba nan Facebook dr. Horacio Oduber Hospital a duna un informacion pa publico pa desmenti rumornan cu tin persona interna cu coronavirus.
Nan ta bisa cu informacion corecto ta esencial y un bes mas Dr. Horacio E. Oduber Hospital ta desea di informa cu te awe, esta diabierna,13 di maart, no a constata ningun caso di coronavirus na Hospital. Si a haci test cu pashent cu a yega Hospital cu sintoma corespondiente, pero tur test te cu awe a sali negativo.
Protocol HOH
Hospital su team di expertonan a sigui traha duro riba mehora e protocolnan a base di e desaroyonan mundial rond di e coronavirus, a sigui duna informacion y training na tur miembro di personal pa asina atende cu esaki den caso un pashent yega HOH cu coronavirus.
Bishitantenan
“Cu e salud di nos pashentnan na prome luga Hospital desde awe ta bay ta mas estricto pa cu e regla ya existente di mantene un maximo di 2 bishitante na mes momento pa pashentnan interna. Por fabor mantene un bon higiena di man haciendo uzo di nos hand sanitizers situa na diferente luganan strategico. Alabes si bo bishita un pashent interna purba mantene un distancia di mas o menos 1 meter cual tambe ta yuda minimalisa e riesgo di contagio. Ta pidi cooperacion mirando cu nos kier minimalisa e riesgonan pa nos pashentnan cu ta malo y interna.”
Sintomanan
Si en caso bo tin un di e sintomanan di coronavirus, esta keintura riba 38 grado, tos seco y falta di rosea por fabor tuma contacto cu e callcenter institui pa Gobierno di Aruba na telefon 2800101. Pa plamamento di e virus no acudi na Huisartsenpost (dokter na warda) y solamente acudi Departamento di Emergencia si en caso bo tin sintomanan severo.
Por fabor tene bon na cuenta e gruponan di riesgo esta personanan 80 aña of mas y tambe hende cu ta sufri di un of mas malesa y pues tin un sistema immuun abou.
HOH ta sigui pidi tur hende pa mantene un bon higiena di man, keda calmo y sigui di cerca e pagina di Facebook di Hospital cu lo mantene tur hende bon informa tocante lo ultimo den cuadro di coronavirus.


text:
Enith Brigitha: E Landadó Kurasoleño Legendario
Enith Brigitha ta un èks-landadó Kurasoleño ku a kompetí pa Hulanda den e weganan olímpiko di aña 1972 i aña 1976, kaminda el a gana diferente medaya. Esaki a hasi’é e promé landadó di koló ku a gana medaya olímpiko den landamentu.
Na sèptèmber di aña 2017 a sali un buki tokante su karera internashonal titulá ‘Enith Brigitha. Zwemmen in de schaduw van doping (Enith Brigitha. Landando den sombra di dopahe)’, skirbí pa Jeannette van Ditzhuijzen. Aktualmente e ta na Kòrsou promoviendo su buki. El a entregá un ehemplar na minister Marylin Alcalá-Wallé i for di 4’or di atardi riba djárason dia 18 di òktober e tabata na Samson Boekhandel na Fokkerweg pa firma buki. Tambe lo e tei na Bruna na Zuikertuin Mall for di 11’or djasabra dia 21 di òktober.
Enith Brigitha, nasí ku e nòmber Enith Sijtje Maria Brigitha na Kòrsou dia 15 di aprel di aña 1955, a siña landa den laman i ta den laman su karera a kuminsá tambe. Ku su 13 aña el a gana un kareda di landamentu di 2,5 kilometer na Spaanse Water. El a gana e kareda aki tres aña konsekutivo. Entre e añanan 1967 i 1970 el a gana dos medaya di oro i dos medaya di plata pa Antia Hulandes na weganan di reino.
Ku su 15 aña el a muda bai Amsterdam huntu ku su mama i su kuater ruman hòmbernan. Einan el a traha komo benededó den un pakus banda di su aktividatnan komo landadó. E tabata landa den e klup di landamentu yamá ‘Het Y’.
Na aña 1972 el a bira e promé landadó hulandes ku a landa e estilo liber (vrije slag) di 100 meter den ménos ku un minüt. Di aña 1972 pa aña 1979 e tabata e mihó landadó di Hulanda. Ademas e no tabata landa den estilo liber so, e tabata sobresalí tambe den estilo di lomba (rugslag), estilo di barbulètè (vlinderslag) i estilo di kambio di estilo (wisselslag). En total el a konkistá 21 título nashonal den landamentu na Hulanda.
Manera ya ta konosí, Enith a sobresalí riba esena internashonal tambe. Den e Kampeonato Mundial di landamentu di e añanan 1973 i 1975, el a yuda e tim di Hulanda gana un medaya di plata i kuater medaya di bròns. Adishonalmente el a representá Hulanda na e weganan olímpiko di aña 1972 na München, Alemenia i esnan di aña 1976 na Montreal, Canada. El a gana medaya di bròns den estilo liber (vrije slag) di 100 meter i 200 meter.
Na e weganan olímpiko di aña 1976, el a kaba tras di dos landadó di Alemania Oriental den landamentu. Despues na aña 1990 a sali na kla ku e pais aki tabata partisipá den dopahe sistemátiko di su atletanan (inkluso esnan ku a gana oro ku plata den e estilonan ku Enith Brigitha a landa) den un multitut di torneo i kampeonatonan den añanan ‘70.
Komo resultado di e revelashon aki, hopi atleta a demanda pa Enith Brigitha risibí e oro ku e tabata meresé den estilo liber di 100 meter i e plata ku e tabata meresé den estilo liber di 200 meter. Lamentablemente esaki no a sosodé.
Pero apesar di e kontroversia di e dopahe di e Alemannan Oriental, Enith Brigitha por ta orguyoso di un karera sumamente eksitoso den kual el a keda nombrá komo Deportista Hulandes Di Aña dos biaha na añanan 1973 i 1974. Na aña 1979 el a risibí e dekorashon haltu di Ridder in de Orde van Oranje-Nassau, un titulo reservá pa esnan den Reino ku a logra distinguí nan mes.
Kòrsou tampoko no por a keda sin honrá Enith pa su logronan i asina den aprel di aña 2017 a duna e pisina na SDK e nòmber: pisina Enith Brigitha. Deportistanan yu di tera ku a presta asina tantu den nan karera ta un di e hopi motibunan pa nos ta konsiente di kon orguyoso nos por ta di nos pais Kòrsou. Pesei nos kier a yama danki na Enith Brigitha pa tur lokual el a hasi pa alsa Kòrsou su nòmber riba esena internashonal.
Masha danki!


text:
…150 persona lo partisipá…
WILLEMSTAD- 11 di mei 2018 – Ofisina di Turismo di Kòrsou (CTB) ta ofresiendo hotèlnan miembro di CHATA e oportunidat di sigui un programa di entrenamentu ku enfoke riba servisio na kliente. E entrenamentu diseñá dor di Teamwork Curaçao spesialmente pa nos merkado, a keda ofresé dor di CTB pa empleadonan ku tin kontakto direkto ku e turista. Total 150 persona lo pasa den e kurso aki repartí den 3 grupo. E promé grupo di 46 persona a terminá dia 8 di mei miéntras e di dos grupo lo inisiá dia 14 di mei awor.
E programa ta konsistí di e siguiente modulonan: Eksperensia di e Kliente, Komunikashon ku e Kliente, Sorpresá bo Kliente, E Kliente Difísil i finalmente E Kliente Diferente. E hotèlnan ku ta forma parti di e promé grupo ta: Avila Beach Hotel, Baoase Luxury Resort, Blue Bay Curaçao Golf & Beach Resort, Bon Bini Seaside Resort, Holiday Beach Resort and Casino, Kontiki Beach Resort, Papagayo Beach Hotel, Papagayo Beach Resort, Pietermaai Boutique Hotel i Royal Sea Aquarium Resort.


text:
BUKI ‘WILLEMSTAD WERELDERFGOED’ DEN KUADRO DI SELEBRASHON 25 AÑA WILLEMSTAD
MINISTERIO KONSERNÍ TRÁFIKO, TRANSPORTE I PLANIFIKASHON URBANO
BUKI ‘WILLEMSTAD WERELDERFGOED’ DEN KUADRO DI SELEBRASHON 25 AÑA WILLEMSTAD
PUBLIKÁ RIBA 17 NOVÈMBER 2022
Willemstad – E tremendo buki ‘Willemstad Werelderfgoed: Kleurrijke stad aan een natuurlijke haven’ a keda publiká na mei 2022 den kuadro di selebrashon 25 aña Willemstad riba lista di Patrimonio Mundial di UNESCO. Esaki awor ta disponibel na Kòrsou tambe komo un ‘collector’s item’ úniko i memorabel.
Uitgeverij Matrijs a traha huntu ku Ministerio di Trafiko, Transporte i Planifikashon Urbano (VVRP) riba e kontenido. Tur e outornan di e buki ta yu Kòrsou, òf a biba na Kòrsou i ta duna splikashon di kada un di e 4 barionan di nos Sentro di Siudat.
Den e buki aki, tin potrètnan i imagennan masha bunita ku ta duna bida na e historia úniko, i situashon aktual, di nos Willemstad.
E buki aki ta unu den un seri di bukinan di tur patrimonio mundial di Reino Hulandes, i por a realisá esaki, danki na kontribushonnan di Stichting Werelderfgoed Hulanda, Stichting Monumentenzorg Curaçao, Stichting Monumentenfonds Curaçao, Ministerio di Enseñansa, Siensa, Kultura i Deporte, VVRP.
E buki ta na benta na Kòrsou na Mensing Caminada i Bruna Retao. Tur suidadano òf turista ku ta deseá na atkerí e buki aki, lo tin den nan koleshon un parti balioso di nos historia, ku ta mundialmente rekonosé.


text:
Investigador di henter e mundo ta competi pa wak e variante nobo di e coronavirus lo por trece problema pa e vacuna. Un di dos estudio den dos dia ta bisa cu e variante di Zuid Africa por provoca esey.
E viarante a detecta pa prome biaha na Zuid Africa na october y awo tin’e na mas di dies pais rond mundo. Na ambos estudio, e trabou a realisa na un laboratorio y no na persona. Nan mester mas investigacion pa evalua e menasa real di e variante nobo.
Durante un estudio mas reciente, investigadornan a tuma anticurpanan di seis persona cu a keda hospitalisa cu Covid-19 prome cu nan descubri e variante nobo. Nan a wak cu e seis superviviente no por a combati e virus completo.


text: KRALENDIJK – Durante e aktividat grandi di buskamentu di pampuna di Radio Live 99.9 FM, tabatin un premio tambe disponibel pa e grupo ku mihó disfras, mihó ambiente i ku haña mas ‘like’ riba facebook. E ganadó a resultá Meralney Bomba ku 456 ‘likes’. E premio ta un estadia di un wikènt pa dos persona na City Suites Beach & Hotel na Kòrsou. E chikitin Jordan Stroop tambe a risibi un ‘Troostprijs’ pa motibu ku durante e aktividat di buska pampuna, el a haña un pampuna bieu ku no tabata válido pa e aña aki.


text:
WILLEMSTAD – 24 di òktober 2019– Resientemente Ofisina di Turismo di Kòrsou (CTB) a kondusí un roadshow pa agentenan di biahe na siudatnan den área di New Jersey. E meta prinsipal tabata pa duna informashon di Kòrsou su produkto turístiko, akomodashonnan i tambe anunsiá e buelonan nobo nònstòp ku United Airlines for di Newark Liberty Airport entrante desèmber próksimo. CTB a kolaborá ku United Vacations, un divishon di Apple Leisure Group pa invitá agentenan di biahe tòp den industria. A presentá tambe ofertanan atraktivo unabes ku buk un buelo pa Kòrsou ku United Airlines. CEO di CTB, sr. Paul Pennicook tambe tabata presente pa e promé seshon i a yama e agentenan di biahe bon bini poniendo énfasis riba e importansia di traha huntu.
Huntu ku sektor privá a organisá 3 presentashon pa e agentenan di biahe den áreanan klave banda di Newark Liberty Airport. Na kada evento partnernan hotelero a topa ku e agentenan di biahe den un mini-tradeshow, siguí pa un presentashon un poko mas detayá di nos destinashon, aktividatnan, buelonan ku United Airlines i tambe e variedat di akomodashon ku nos ta ofresé. E agentenan no tabata únikamente di New Jersey, pero a konta tambe ku algun di Connecticut, New York i Pennsylvania.
CTB ta gradisí ACOYA Curaçao Resort, Villas & Spa, Avila Beach Hotel, Curaçao Marriott Beach Resort, Dreams Curaçao Resort, Spa & Casino, Papagayo Beach Resort, Renaissance Curaçao Resort & Casino, Santa Barbara Beach & Golf Resort Curaçao, Sunscape Curaçao Resort, Spa & Casino, Van Der Valk Kontiki Beach Resort pa nan partisipashon. Ta sigur ku por mira bèk riba un eksitoso roadshow na New Jersey i un tremendo introdukshon di United Airlines riba itinerario di buelonan pa Kòrsou.


text:
KRALENDIJK – E hóbennan biarista ku ta Janiro Chatlein i Marvin Abdul, ta pensando seriamente na drenta FeBiBo ku ta e federashon di biar di nos isla i tuma over.
E federashon bou di presidensia aktual di sr. Aaron Martis, a yama diferente reunion tratando na logra haña kandidatonan pa un direktiva nobo pero sin resultado. Un hende ta drenta un organisashon ku ideanan pa yuda un temporada, pero no mester t’asina si ku ta pensa o kere ku esaki ta pa restu di bo bida. Mester bini sangernan nobo pa tuma over.
Netamente den e kuadro di esaki, e dos hóbennan Janiro Chatlein i Marvin Abdul, a bin riba e idea pa bai duna un man den e federashon i hala tambe mas hóben pa bin yuda den e federashon. Janiro i Marvin den un entrevista ku boso Redaktor Deportivo Ibi Piar siman pasá, a duna di konosé ku nan ta pensando seriamente na bai duna un man i tuma over e federashon di biar.
E idea aki pa sanger nobo a kai den masha masha bon tera i lo haña tambe e koperashon nesesario pa logra esaki. Nan ta tratando na logra mas eksperensia promé ku nan tuma over. Nan tur dos ta bini di e dos konseheronan aktual di e federashon ku ta sr. Pèmpi Winklaar i sr. Ezzard “Ezzy” Semeleer.
Janiro a lanta siña hunga biar serka Pèmpi i Marvin serka Ezzy Semeleer.
Nan tin basta eksperensia pero ke logra mas pa momentu ku nan drenta e federshon, nan lo por hasi un bon trabou, loke ta spera di nan komo hóben.
Sigur nan lo sigui haña konseho di e dos konseheronan Pèmpi i Ezzy.
Nos ta spera ku pronto e hóbennan aki lo tuma desishon pa bai duna un man i pa despues tuma e federashon over huntu ku mas hóben ku tambe lo ke duna un man den e federashon. Nan lo haña sigur e koperashon, apoyo, sosten i e konsehonan nesesario pa guia e federashon manera sèmper den tòp.


text:
KRALENDIJK – Sentro Hubentut i Famia a organisá un kurso yamá ‘Mi Yuchi na bista’. E kurso ta pa prepará e partisipantenan pa por guia mayor den edukashon di nan yu di entre 0 i 4 aña. Intenshon di e kurso ta pa e trahadónan por duna e kurso ‘Mi yuchi na bista’ na mayornan di mucha di e edat menshoná, si e mayornan tin nesesidat di sosten, guia o informashon relashoná ku edukashon di nan yu.
E partisipantenan na e kurso ta trahadó di den fèlt di akohida pa mucha. A skohe e grupo akí pa nan eksperensiá i konose e área di kuido i guia di mucha. Tur e 6 partisipantenan a terminá e kurso ku éksito. Ta trata di Roxiana Goeloe, Shariela Sebelon, Geraldien Bernabela, Marisella Chirino, Marion Polonius i Iliana Goeloe. Trainer tabata mener Remsley Nita. Pronto Sentro Hubentut i Famia lo kuminsá ofresé e kurso aki na mayornan.


text:
InselAir a kanselá vários destinashon.
InselAir lo no bo bula mas pa Baranquilla na Colombia ni pa San Juan Puerto Rico. E kompania di aviashon a kanselá e destinashonnan pa por tin un skema mas stabil i pa di e forma ei rekobrá e konfiansa di pasahero i empleadonan. Mas aleu lo bula e ruta Aruba-Santo Domingo-Sint Maarten únikamente un bia’ pa siman na lugá di dos. Manera ta konosí, ya kaba a stòp di bula Havana na Cuba. E skema di buelo a keda adaptá pa mehorá e merkadonan prinsipal di e kompania, esta e buelonan pa i for di Aruba, Boneiru, Kòrsou i Sint Maarten. E kambionan lo tuma lugá e siman aki ainda. E sobra destinashonnan lo keda forma parti di e skema di InselAir. Pa via di kontraktnan di "lease" lo sòru pa rutanan ku avionnan di otro kompanianan di aviashon. Lo bula e buelonan di Kòrsou pa Sint Maarten ku avionnan di Dominican Wings, mientras Swiftair lo bula e ruta entre Kòrsou i Miami. Pa buelonan pa Sùrnan lo "lease" avionnan di Fly Allways. Ayera bosero di e CEO di InselAir a deklará ku ta den kombersashon tambe ku Copa i Avianca. Lo tuma kontakto ku tur pasahero ku ya a kumpra nan pasashi pa Baranquilla òf San Juan, lo risibí restitushon kompleto di nan pasashi. Ta konsehá pa personanan ku no a logra alkansá, tene kontakto ku e servisio pa kliente di InselAir.